Irudi berria eta kanpaina aurkeztu ditu Zestoan merkatari elkarteak

‘Zestoa zuretzat’ leloa oinarri duen logo berrituaren xedea da "herriko merkataritza sustatzea" .Gabon atarian, deskontu bonuak ere jarriko dituzte, Eusko Jaurlaritzaren ekimenez

Zestoa zuretzat lelopean, irudi berritua aurkeztu du Zestoan Merkatari Elkarteak. (Ainitze Agirrezabala) Herriko merkataritza "laguntzea eta sustatzea" xede, logo berritua eta epe luzerako egitasmoa aurkeztu ditu Zestoan merkatari elkarteak. Zestoa zuretzat leloa oinarri duen irudi berritua diseinatu duen Bitamina enpresako Arkaitz Barriolak adierazi du hiru elementu biltzen dituela logoak: erosketa poltsa bat, haren barnean Zestoa eta zuretzat hitzen z hizkia eta irribarre bat. Barriolaren esanetan, gaur egun merkataritza gune handietan eta Internetez erosketak egiteko "ohitura handia du jendeak", baina gaineratu du "produktu bera edo hobea" aurkitu daitekeela herriko saltokietan. Gainera, Barriolak dio herriko dendariek "gertuko tratua eta aholkularitza" eskaintzen dituztela. Aurrera begira, Zestoan merkatari elkartearen helburua da Zestoa zuretzat marka berria herritarren artean ezagutzera ematea, eta horretarako herriko dendetan pegatinak eta saltoki bakoitzaren atearen kanpoaldean alfonbratxoak jarriko dituzte. Horiez gain, Barriolak aurreratu du "Trivial jokoaren gisako lehiaketa bat martxan jartzeko asmoa" dutela: "Zestoari buruzko galderak erantzun beharko dituzte herritarrek. Ondoren, Zestoako edozein saltokitan entregatu ahalko dute txartela, eta parte hartzaileen artean hainbat sari zozkatuko da". Herrian bertan kontsumitzearen aldeko egitasmoarekin lotuta, Eros ezazu herrian lelopean, bideo bat argitaratuko dute hilaren 22an, Zestoako, Azkoitiko eta Azpeitiko merkatariek. Deskontu bonuak Gabon atarian, tokiko merkataritza babesteko asmoz, kanpaina bat jarri berri du martxan Eusko Jaurlaritzako Turismo, Merkataritza eta Kontsumo Sailak Arabako, Bizkaiko eta Gipuzkoako saltokietan. Hala, Siadeco enpresako Juanjo Allurren esanetan, "egitasmo berri horren abantailez Zestoako 18 saltokitan ere gozatu ahal izango dute herritarrek". Allurrek aurreratu duenez, "dirutan 30 euroko gastua egiten dutenek 20 euro ordaindu beharko dute merkataritza bonu horiek baliatuta". Parte hartzeko baldintzei dagokienez, Allurrek kontatu du Euskal Autonomia Erkidegoan bizi eta adinez nagusia den pertsona bakoitzak bi merkataritza bonu erabil ditzazkeela saltoki bakoitzean. "Beraz, merkataritza bonua erabili ahal izateko, gutxienez 30 euroko erosketa egin beharko da".


Mendiko eta Udazkeneko Argazki Rallya

Lagun Onak Mendi Bazkunak eta Azpeitiko Argazki Elkarteak antolatu dute elkarlanean.


Kosta Trail mendi-lasterketa aurrez aurre itzuliko da ekainaren 19an

Bueltan dago Uribe Kostako itsaslabarretatik egiten den lasterketa solidarioa. Hamaseigarren edizioa ekainaren 19an egingo dute edonorentzako moduko hiru kategoriagaz: mendi-maratoi erdia, mendi-martxa eta familia-martxa. Aurreko edizioetan bezala, kirol-egokitua sustatzen duen GaituzSport Fundazioarentzako bideratuko dute izen-emateetatik ateratako dirua. Gainera, aurtengo probaren aztarna ekologikoa murriztuko dutela iragarri dute antolatzaileek.

Aurreko deialdia formatu digitalean egin zen, eta 2020koa bertan behera geratu zen, baina aurtengo Kosta Trail lasterketa aurre aurre itzuliko dela iragarri dute antolatzaileek. Ekainaren 19an, Uribe Kostako paraje ederretatik egingo den lasterketak izaera solidarioa ere mantenduko du, eta izen-emateetan batutako dirua GaituzSport fundazioari emango diote, aniztasun funtzionala duten pertsonen artean kirola sustatzeko lana sustatzen jarraitzeko.

Era berean, lasterketa eskualdeko aparteko eremuetatik egiten denez, antolatzaileek ingurumena zaintzeko konpromisoa berretsi dute, eta aurten plastikoaren erabilera gutxituko dutela iragarri dute. Hala, ez dituzte plastikozko botilak banatuko parte-hartzaileen artean, bakarrik txapelketako lasterketa ofizialean; horregatik, dei egin dute lasterkari bakoitzak bere botila eraman dezan, ibilbideko iturrietan betetzeko. Neurri horregaz, antolatzaileek plastikozko 12.000 edukiontzi aurreztea aurreikusi dute.

Bestalde, dortsalak emateko plastikozko poltsak ere kenduko dituzte eta seinaleetarako zintak konpostagarriak izango direla azaldu dute. Izena emateko epeak oraindik ez dituzten zehaztu, baina, daborduko, zehaztu dute online formatuan egingo dituztela. Halaber Kosta Trail probaren webgunean eta sare sozialen informazioa eguneratzen joango direla ere iragarri dute.


Olinpiar egoitza

Horretan bihurtu zuten ihoteek Hiriberri Arakil larunbatean

Garizuma betean, ihoteak ospatu zituzten hiriberriarrek larunbatean. Mozorroetarako gaia olinpiar jokoak izan ziren hainbat motatako “kirolariak” bat egin zuten ospakizunarekin. Eguerdi parteko trikipoteoaren ondoren, majo bazkaldu eta herrian barna kalejira egin ondoren, Aittarko erre zuten plazan. Indarrak soberan eta olinpiadek sokatira neurketarekin despeditu zuten.


EMAk bidea eman dio Janssenen txertoari, odolbilduak «albo ondorio oso ezohikoak» direla frogatuta

Txertoaren eta tronbosi kasuen artean «lotura bat» egon daitekeela uste du Sendagaien Europako Agentziak, baina berretsi du «onurak arriskuak baino askoz ugariagoak» direla

Ebazpena eman du EMA Sendagaien Europako Agentziak, eta, AstraZenecaren txertoarekin egin bezala, Janssenen prototipoa txertatzearen alde azaldu da. AEB Amerikako Estatu Batuetan azaleratutako odolbildu kasuak aztertu ditu erakundeak, eta, horien eta txertoaren artean «balizko lotura bat» egon daitekeela iritzita ere, albo ondorio horiek «oso ezohikoak» direla ondorioztatu du.

Zehazki, zortzi odolbildu kasu atzeman dituzte, orain arte jarritako zazpi milioi dositan. Hori dela eta, txertoaren onurak «balizko arriskuak baino askoz ugariagoak» direla ondorioztatu du EMAk, eta ez dio txertoari inongo baldintzarik edo oztoporik jarri, argibide orrian odolbilduen arriskuen berri emateaz harago.


Gauekoak | Eskalada bataioa La Lezen

Eskaladaren munduan lehen aldiz sartu nahi duzu, ingurune natural batean eskaladaren oinarrizko ezagutzak eskuratuz? Jardunaldi honetan oinarrizko ezagutzak eskuratzeko aukera izango duzue La Leze bezalako leku batean. Animatzen zara?

Ikastaro hau egiteko, ez da beharrezkoa parte-hartzaileak diziplina honi buruzko aurretiazko ezagutzarik izatea, oinarrizko jarduera baita eta eskaladarekin eta ingurune naturalarekin lehen kontaktua izateko balioko baitu.

Irteera: 08:00etan Gasteizko autobus geltoki zaharretik.

Amaiera: 15:00etan Gasteizko autobus geltoki zaharrean.

* 18 urteko beherakoek gurasoen baimena sinatuta ekarri beharko dute. Jarduerei buruzko informazio orokorra atalean aurkitu dezakezue.

Izen-ematea: https://labur.eus/LnLWo


Ataungo irakurleek gaur dute juntadizoa irakurgaia lantzeko

ATAUN // Otso Irakurle taldeak gaur egingo du hileroko solasaldia, Ataungo udaletxeko batzar aretoan, 19:00etan hasita. C’est la vie kantatzen dute zaharrek eleberria irakurri dute, Karlos Zabalarena. Azarorako Irati Goikoetxearen Herriak ez du barkatuko leituko dute.


Jardueraz betetako kanpaina antolatu du Arrigorriagako Udalak A-25erako

Azaroaren 17an Emakumeen Kontrako Indarkeriaren Aurkako Nazioarteko Egunaren kanpaina hasiko da, eta Arrigorriagako Udalak herritarrak indarkeria matxista mota ezberdinen inguruan kontzientziatu nahi dituela adierazi du “Indarkeria matxistak hainbat aurpegi ditu. Aurre egitea denon ardura da” leloagaz: “Emakumeok indarkeria egoera ugari bizi ditugu gure bizitzan zehar, emakume izate hutsagatik”, azaldu du Joana Etxeberria Gizarte Ekintza eta Politika Feministako zinegotziak. “Batzuetan ez gara konturatzen gu edo beste emakumeren bat indarkeria bizitzen ari dela, normalizatzen ari garen eguneroko bizitzako egoeretan gertatzen delako”.

Horrela, azaroaren 17tik 30era arte bakarrizketak, hitzaldiak, ipuin-kontaketak, antzerkia eta elkarretaratzea bezalako jarduerak antolatu ditu Udaleko Politika Feministako sailak udalerriko hainbat eragilegaz: “Gizonak ere indarkeria matxistaren aurkako borrokan inplikatu nahi ditugu, egoera horiek detektatzea, aldatzea eta salatzea guztien ardura baita”, izan dira Maite Ibarra alkatearen hitzak programazioaren edukiaz berba egitean.

Egunez egun

AZAROAK 17

19:00 “Desaparezca aquí” bakarrizketa.

Patricia Sornosa. Gaztelania. Lonbo aretoa. Antolatzailea: Loturarik Gabe elkartea.

AZAROAK 18

19:00 “¿Qué nos ocurre a los hombres?”

hitzaldi-tailerra

Piper Txuriak. Gaztelania. Abusu Zentro Soziokulturala.

AZAROAK 19

18:00 “Gorputz osoko ipuinak” ipuin-kontaketa. Izaskun Mujika. Euskara. Abusu Zentro Soziokulturala.

AZAROAK 21

12:00 “Gorputz Osoko ipuinak”. Izaskun Mujika. Euskara. Euskaldun Berria erakusketa gela.

AZAROAK 22

18:00 “Indarkeria matxista aztertzeko eta erantzun kolektiboak eraikitzeko gakoak” hitzaldia. Sortzen Kontsultoria. Euskara. Abusu Zentro Soziokulturala.

AZAROAK 23

19:00 Hitzaldi-tailerra “¿Qué nos ocurre a los hombres?”

Piper Txuriak. Gaztelania. Abusu Zentro Soziokulturala.

AZAROAK 24

19:00 “Pronoia” antzezlana. Virginia Imaz (Oihulari Klown). Gaztelania. Lonbo aretoa.

AZAROAK 25

19:00 Elkarretaratzea udaletxeko plazan, Urruma Asanblada Feministaren eskutik

AZAROAK 27

19:00 “Ez da kasualitatea (Nahita egin dugu)” taldearen bertso saio musikatua (Lanku). Euskara. Lonbo aretoa

AZAROAK 30

18:00 “Indarkeria matxista aztertzeko eta erantzun kolektiboak eraikitzeko gakoak” hitzaldia. Sortzen Kontsultoria. Euskara. Udalbatza aretoa


Albisu: "Esperientzari, lasaitasunari, eta lanari esker lortu du erregular izatea"

Ataungo atzelariak une gozoa bizi du, bere kirol ibilbideko gozoena agian. Finala hurbilago ikusteak ilusioa pizten dio.

Jon Ander Allbisu eskuz binakako txapelketa bikaina ari da osatzen, eta pozik dago Jon Ander Peñarekin osatzen duen bikotea maila ematen ari dela ikusita. Presiorik gabe ari dira, eta horrek lagundu egin die emaitzak biltzen. Orain hilabete batzuk Baikoko pelotari gehienek egindako grebak fruituak eman dituela uste du, enpresaren aldetik errespeto gehiago dago pelotariekiko, eta irrikaz dago Laso eta Victor berriz koadroan ikusteko.


Gazte Astea

Maiatzaren 1etik 7ra izango da aurtengo Gazte Astea.


Miriam Inza artistaren erakusketa ibiltaria Arrasatera iritsiko da abuztuaren 24an

'Ext. version' izeneko erakusketa proposamen ibiltaria da, komunikazioaz gogoeta egiteko asmotan arte grafikoak baliatzen dituena. Kalea du erakustoki urretxuarraren proiektu ibiltariak.

Miriam Inza artista urretxuarraren proiektua Arrasatera iritsiko da martitzenean, Bizkaia eta Arabako hainbat herritan egon ondoren. Gernikan eta Durangon aurkeztu zuen eta ondoren Gasteiz, Basauri eta Laudio bisitatu ostean iritsiko da Debagoienera.

Kalea, erakustoki

Ibiltaria soilik ez, ezohikoa proiektua; iragankorra. Arte grafikoak ditu oinarri, eta kartelen bidez komunikatzeko gaitasuna aldarrikatzen du, beti kalea erakustoki duela. Aurretik ere landu ditu halako proiektuak; 2019an Prohibido poner carteles erakusketa aurkeztu zuen. Komunikazio proiektu hark Urretxuko Udalaren, Eusko Jaurlaritzaren, Bilbao Arteren eta EHUren babesa izan zuen.


Bakarrizketa

'Luze edo motz' umorezko bakarrizketa, Mirari Martiarena eta Idoia Torregarairen eskutik.

Ekitaldi honetan parte hartzeko udaletxean (943 67 59 31) izena eman beharko da irailaren 30a baino lehen.


Hesiak kenduta, kontrolak jarri

Frantziako armadaren bi autok eta Frantziako Poliziaren kamioi batek zaintzen dute oraindik Irun eta Hendaia lotzen dituen oinezkoentzako zubia. Parisek igandean ireki zuen berriz pasabidea.


Kevinth Cardona Patiño:" Oso gertukoak dira ondarrutarrak"

Hiru urterekin iritsi zen Kevinth Cardona Patiño Ondarroara, eta gaur egun 22 urte ditu. Kolonbian jaio zen, eta bertako musika aukeratu du Savel Travel saioan. Amarekin etorri zen Ondarroara, izan ere bazuten familia udalerri horretan. Empanadak prestatu ditu saiorako.

Pozik bizi da Ondarroan Kevinth Cardona Patiño. Kolonbiara joanez gero, Cali hirira joan eta dantza egitea gomendatu du.


Positibo asintomatikoen berrogeialdia 10 egunetik 7ra murriztea adostu dute Osasun Ministerioak eta erkidegoek

Pertsona positibo baten kontaktu estua izan eta txertatu gabe daudenei ere eragiten die neurriak.

Carolina Darias Espainiako Gobernuko Osasun ministroak baieztatu du berrogeialdia 10 egunetik 7ra murriztuko dietela koronabirus proban positibo eman baina sintomarik ez duten pertsonei.

Ostegun honetan bertan sartuko da indarrean irizpide berria, egun horretan egindako analisiekin.

Positibo kasu baten kontaktu estua izan diren txertatu gabeko pertsonei ere 7 egunera murriztu diete isolamendua.

Aldez aurretik ere, txertatuta dauden kontaktu estuek ez dute koarentena egin behar.

Gainera, koarentenari amaiera emateko ez dute proba bat egitea eskatuko.

Osasun Batzordeak (Espainiako Gobernua eta erkidegoak daude bertan) "aho batez" adostu du berrogeialdiak murriztea, eta ondoren Lurralde Arteko Batzordeak berretsi egin du erabakia.

"Inkubazio epe laburragoa"

Osasun ministerioak azaldu duenez, omikron aldaerak aurrekoek baino "inkubazio epe laburragoa" duelako erabaki dute koarentenak murriztea.

"Omikron kutsakorragoa da, baina orain arte kasuak aurreko olatuetan baino arinagoak dira. Inkubazio epea ez da berdina, horregatik beharrezkoa zen aldaketa egitea", adierazi du Dariasek.

Zenbait herrialdek dagoeneko murriztu dituzte berrogeialdiak, hala nola Erresuma Batuak, Italiak eta AEBek.


Literatura solasaldia: 'Han ez banengo bezala'

Slavenka Draculik-en Han ez banengo bezala liburuaren bueltan kontu-kontari jardungo dute (euskaraz) Mikel Antza idazleak gidatuta.


Ana Ollo: "Dekretuaren zirriborroa aurrerapauso partzial bat da"

Gakoa Euskararen Legea aldatzean datzala uste du Herritarrekiko Harremanetako kontseilariak.

Kostata, baina merezimenduen dekretua Funtzio Publikoaren Mahaira iritsi da, Javier Remirez Funtzio Publikoko kontseilari eta lehendakariordearen eskutik. Hartan argi-itzalak ikusten ditu Ana Ollo Herritarrekiko Harremanetako kontseilariak, baina Metropoli Forala saioan balorazioa egiteko tenorean gehien nabarmendu duena izan da diskriminazio egoera bat konpontzeko balio izan duela.

Nola baloratzen duzu merezimenduen dekretuaren zirriborroa?

Uste dugu aurkeztutako zirriborroa aurrerapen partzial bat dela, Eremu Mistoan gaur egun dagoen diskriminazio egoera partzialki konpontzen duena. Eremu Mistoan euskara une honetan ez da baloratzen ari, eta beste hizkuntzak, atzerrikoak, bai. Dekretu honekin irtenbide partziala lortzen da. Hori besterik ez da, baina diskriminazio egoera bat konpontzen du, aurreko arauaren aurkako epaiarekin epaileek sortu zutena.

Bestalde, ezaguna da gure jarrera kritikoa eremu ez euskaldunean euskara ez baloratzeko erabakiarekin. Ulertezina egiten zaigu gure hizkuntza Nafarroako eremu batean ez baloratzea, beste hizkuntza batzuk baloratzen direnean.

Gogorarazi nahi nuke Nafarroako Justizia Auzitegi Nagusiaren sententziaren ondoren sortu zen egoera jasanezina. Dekretu honekin egoera hori partzialki gainditzen da.

"Ulertezina egiten zaigu euskara, gure hizkuntza, Nafarroako eremu batean ez baloratzea, beste hizkuntza atzerritar batzuk baloratzen diren bitartean".

Javier Remirez kontseilariak asko atzeratu du dekretuaren auzia. Orain aurkeztu du eta tramitazioa foru hauteskundeen atarian amaituko da. Atzo Euskalgintzaren Kontseiluko buru Paul Bilbaok gure mikrofonoetan zioen etekin elektorala atera nahi diotela auzi honi. Zuri zer iruditzen zaizu PSNren jokaera?

Guk bi urte eman genituen honetan lanean. Azken pausoa zen eremu ez euskaldunari buruzko desadostasuna. Guk hor euskara baloratu nahi genuen eta hala planteatu genuen. PSNk ezetz esan zuen. Eta hor aste batzuk eman genituen eztabaidatzen. Negoziazio hori maiatzean amaitu genuen, eta erabaki genuen gure aldetik aurrera eramatea dekretua, nahiz eta eremu ez euskaldunean eginen zena kritikatu. Egia da zirriborroa mahaian bospasei hilabete egon dela eta orain atera dela. Guk lehenbailehen ateratzea eskatu genuen. Nahiz eta berandu atera, inportantea da hori aurrera ateratzea.

PSNren jarrerarekin ez gaude ados, ezin dugu konpartitu Nafarroako eremu batzuetan frantsesa, ingelesa eta alemana bezalako atzerriko hizkuntzak baloratzea eta bitartean gure euskara ez baloratzea. Egia da bospasei hilabete egon zela zirriborroa PSNren mahaian eta orain arte ez dela atera. Guk ateratzea eskatu genuen. Baina hor ez dugu kritikarik egin nhai. Nahiz eta irtenbide partziala izan, azkenean kasu gehienetan euskara baloratuko dute.

Tramitazioari dagokionez zalantza teknikoa: dekretuaren tramitazioa Funtzio Publikoko Departamentuaren esku geratu den honetan, zirriborroa zure ardurapean dagoen Euskararen Nafar Kontseilutik pasako al da?

Ez dakit. Orain ikertzen ari gara. Dekretua Funtzio Publikoko Departamentuarena da, finean arauak finkatzen direlako langileak funtzio publikoan sartzeko, edo barruan lehiaketen bidez mugitzeko. Orain ikertu behar dugu Euskararen Nafar Kontseilutik pasa behar duten edo ez.

Astelehenean, parlamentuan, dekretuaren zirriborroaren aurka azaldu ziren, zineten, Geroa Bai, EH Bildu, Ahal Dugu eta Izquierda Ezkerra. Atzo Paul Bilbaok esan zigun alderdiek gai hau erdian jarri beharko luketela marra gorri moduan, bestelako auzien negoziazioetan. Zure ustez, zer egin beharko lukete alderdiek?

Nik ez dut esanen zer egin behar duten alderdiek. Alderdi politiko bakoitzak baloratu beharko du gai horren inguruan bere burua non eta nola kokatzen duen. Nik ez dut aipatuko honen edo bestearen jarrera zein izan behar den. Baina guretzat, Geroa Bairentzat, argi dago konponbide bakarra dela Euskararen Legea aldatzea. Bestela herritar batzuen eta besteen artean aldea egotea dakarren zonifikazioak indarrean segituko du, eta zonifikazio horrek desagertu beharko luke, euskara Nafarroa osoan ofiziala izan dadin. Bitartean petatxuak jar ditzakegu bakarrik. Baina, egia esan, parlamentuan ez dago kontsentsurik, ez pasa den legealdian ezta honetan ere, lege hori aldatzeko. Hor dago koska.


Ehun dortsal baino ez dira gelditzen San Silbestre lasterketarako

Dagoeneko saldu dituzte 680 dortsal –guztira, 800 dortsal kaleratu dituzte–. Izena eman duten horietatik %41 emakumeak dira; gainera, 408 azpeitiarrek eta 179 azkoitiarrek eman dute proban izena. Izen ematea kirolprobak.com helbidean egin daiteke.

Joan zen abenduaren 5ean zabaldu zuten San Silbestre lasterketan izena emateko epea, eta antolatzaileek jakinarazi dutenez, dagoeneko saldu dituzte 680 dortsal –guztira, 800 dortsal kaleratu dituzte–. Izena eman duten horietatik %41 emakumeak direla nabarmendu dute; gainera, 408 azpeitiarrek eta 179 azkoitiarrek eman dute proban izena. Antolakuntzak 25 dortsal "bere konpromisoetarako" gorde ditu, eta beraz, ehun dortsal baino gutxiago gelditzen dira eskuragarri.

Izen ematea kirolprobak.com helbidean egin daiteke. Internet bidez izena ematen dutenek hamar euro ordaindu beharko dute, eta dortsalak gelditzen badira, abenduaren 30ean eta 31n ere eskuratu ahal izango dira Azoka Plazan, hamabost euro ordainduta.

Joan zen astean egin zuten lasterketaren aurkezpena hedabideen aurrean Xeye atletisko taldeko kideek eta Azpeitiko Udaleko zein Marea Urdinako ordezkariek, eta han azaldu zituzten aurtengo edizioaren berrikuntzak. Besteak beste, lelo eta irudi berriarekin dator aurtengo proba; Ondo bukatu, hobeto hasi! dio lelo berriak.

Gainera, ibilbide berria izango du lasterketak. Plazan hasiko da lasterketa, eta Erdikaletik igarota, Damasoko zubira hartuko dute korrikalariek. Enparan dorretxearen ingurutik Artzubiko biribilgunerako hartuko dute, ondoren Goikokaletik igarotzeko. Errebaletik igota, Matxinada kalera hartuko dute korrikalariek, eta handik Artzubirantz joango dira. Zezen plazatik igarota, Garmendiko biribilgunean itzulia egingo dute, eta handik Enparanera hartuko dute berriro. Damasoko zubia igarota, Perez Arregi plazatik parrokiara hartuko dute, eta Done Jakuetik plazara iritsiko dira. Hiru kilometro eta erdi izango ditu lehen itzuli horrek. Bigarren itzulia plazatik hasiko da, eta korrikalariek Errebalerantz hartuko dute, berriro ibilbide bera egiteko. Bigarren itzuliak bi kilometro eta erdi izango ditu. Ohi bezala, 12:00etan Azpeitiko plazatik abiatuko da lasterketa.

Inklusioaren aldeko lasterketa ere egingo dute aurten, izurria dela eta, iaz bertan behera gelditu baitzen proba hori. Lasterketa irekiak ere ibilbide berria izango du, eta Alde Zaharrean barrena egingo dute, 10:00etan hasita.


Futbola: Soraluze FT - Oiartzun KE


Tabernak, eta atzeko bagoiak

Jakinarazi da COVID-19a hesitze aldera hartutako neurri murriztaile ia guztiak bertan behera geratuko direla, eta tabernetako barretara jo da berriro topa egitera, bizitza berriro ere galdutako «normaltasunaren» lorratzean loratu ahal izango dela ospatzera. Pozgarria da neurrien zorrotza atzean utzita arnasa hartzeko bideak izango direla jakitea. Pozgarria da ikustea, baita ere, neurrien arintzea onartzearekin batera, agintariek egoeraren ziurgabetasuna onartu eta nabarmendu dutela oraingo honetan. «Ezin dugu ziurtatu etorkizunean berriro osasun larrialdia edo neurri murriztaileak ezartzea beharrezkoa izango ez denik. Zientziak ez du gaitasunik hemendik urte amaierara birusaren bilakaera zein izango den behar bezain ziur aurreratzeko», adierazi zuen atzo Iñigo Urkullu Eusko Jaurlaritzako lehendakariak neurri murriztaile ia denak bertan behera utziko direla jakinarazteko egin zuen agerraldian.

Eta galdera artegagarriak badira. Dudetako bat sortzen da, datuetara begira. Apaltze agerikoa ikusten da omikron aldaerak ekarri zuen olatutzarrean, baina oraindik birusaren transmisioa altua da, eta, ondorioz, ospitaleetan-eta ere gaitzak eragindako presioa agerikoa. Egia da: omikronen ondorioak ez dira hain gaiztoak, gaitzaren eboluzio larria saihesteko txertoak badira, eta txertatuta dago populazioaren zati handi bat. Baina horra, adibidez, erietxeetako egoera: hil honen 10ean, ospitaleratze berrien batez bestekoa 78 pazientekoa zen Hegoaldeko ospitaleetan; iazko otsailaren 10ean, oraindik ere oso jende gutxi txertatuta zegoenean, 89 ziren. Eta testak egiteko eta zenbatzeko protokolo berriek azken asteotan egoeraren jarraipena egitea zaildu badute ere, egunero 2.000 positibotik gora atzematen dira oraindik. Sintomak izango dituzte horietako askok, larritu egingo dira batzuk, eta heriotzak ere hor daude. Otsailaren lehen astean, 93.

Dudarako motiboa da COVID iraunkorra deitua ere; transmisio datu horiekin, epe luzerako sintomak izango dituzte hainbat gaixok. Hainbat ikerketaren arabera, infektatuen %10 inguru dira, eta oraindik zalantza handiak eragiten dituzten pronostikoak dituzte. Horien artara begira, ahul dago osasun sistema, azken urteotako egoera zailenean.

Beste itaunetako bat birusaren aurrean zaurgarrien diren pertsonei begira sortzen da. Askok nabarmentzen dute haiei begirako neurriak hartu behar direla, bereziki, eta guztiz zentzuzkoa da hori, baina pertsona horiek lehenestea ekarri behar luke horrek, eta ez pertsona horiek normaltasun berriaren trenaren azken bagoian joan beharra. Eta badira ezinegona eragin behar luketen adibideak; zahar etxeetan-eta, adibidez, atzetik joan dira gehienetan normaltasuna berreskuratzeko pausoak. Segurtasunaren izenean, baina milaka pertsonaren autonomiaren eta ongizatearen kaltetan. Eta zer, eta sektore horietan salatzen ari dira, gainera, langileak —eta egoiliarren senideek eratutako elkarteak ere bat datoz aldarrikapenetan— baliabide urriekin ari direla.

Zalantzarako motibo da, baita ere, ikustea normaltasun berrirako itzulera egin dela, hein batean, txertoaren aldeko estrategian jarrita indar ia guztia. Eta arrakastatsua izan da, bai; Araba, Bizkai, Gipuzkoa eta Nafarroan txertoa jaso dezaketen herritarren %91,4 txertatuta daude; %64,5 hirugarren dosia hartuta. Baina aireztapen ona bermatzeko neurriak, testak egiteko baliabideak, osasun sistemaren lehen mailako arreta indartzeko neurriak, kasuen jarraipena egiteko talde sendo eta ondo hornituak, bakartzeak-eta egin behar direnetan zaintza lanak bermatzeko erak... Bi urteren ostean, non dira?


969 koronabirus kasu zenbatu dituzte Hego Euskal Herrian

Hego Euskal Herrian zenbatutako kasu kopuruak behera egin du, baina positibotasun tasa %10etik gorakoa da oraindik ere. Ospitaleratzeek behera egin dute, baina ZIUetan 87 pertsona daude izurriak jota, atzoko kopuru bera.

Eusko Jaurlaritzak eta Nafarroako Gobernuak emandako datuen arabera, 969 koronabirus kasu zenbatu dituzte Hego Euskal Herrian. Herenegun zenbatutako kasuekin alderatuta, egoerak hobera egin duela esan daiteke, 202 kasu gutxiago izan baitziren atzo. Edonola ere, positibotasun tasa %11,6koa da.

Lurraldez lurralde, Bizkaian hauteman dute kasurik gehien: 408. Nafarroan, berriz, 213 positibo zenbatu dituzte, 191 Gipuzkoan, eta 137 Araban.

Ospitaleratzeei dagokienez, atzo 41 pertsona ospitaleratu behar izan zituzten izurriaren ondorioz Hego Euskal Herrian, bezperan baino 11 gutxiago. ZIUetan, berriz, 87 pertsona daude, atzoko kopuru bera.

Osakidetzak ez du asteburuetan herri bakoitzeko daturik ematen. Horren berri etzi, astelehena, emango du.


Gipuzkoako Aldundia akordioari «betoa jartzen» ari dela salatu dute garbitzaileek

«Erosteko ahalmena ez galtzeko», soldatak KPIa adina handitzea eskatzen dute. Uztailean akordio bat lortu zuten enpresekin, baina azken orduan atzera egin zuten horiek.

Gipuzkoako Foru Aldundiaren egoitzetako garbitzaileak protestara itzuli dira gaur, hitzarmena berritzeko negoziazioak «izoztuta» daudela salatzeko. Ane Alberdi ELAko ordezkariaren arabera, joan den uztailean akordio bat lortu zuten langileak Eulen eta Gizatzen enpresa azpikontratatuekin, soldata KPIaren igoeraren arabera handitzeko, baina azken orduan ezetz esan zuten enpresek. Egoera hori ikusirik, Gipuzkoako Foru Aldundiaren jarrera «konplizea» dela salatu dute, eta arrazoitu akordioari «betoa jartzen» ari direla. ELA, LAB, ESK, CCOO eta UGT sindikatuek ordezkatzen dituzte langileak, eta elkarrekin argitaratutako ohar batean adierazi dute 21 bileraren ostean bi enpresen jarrera berdina dela.

Soldataren igoera da akordioa zapuzten ari dena, Alberdiren adierazpenen arabera. Izan ere, enpresaren proposamena da urtero soldata igoera finko apal bat egitea, eta lizitazioa berritu behar denean, 2026. edo 2027. urtean, berrikuspena egitea. Hor dago gakoa: izan ere, enpresak proposatu du berrikuspen horretan KPIa gehienez %2 konpentsatzea. Kontrara, ELAk eta langileek eskatzen dute KPI guztia konpentsatzea berrikuspen horretan, erosteko ahalmenik ez galtzeko.

Bi aldeen proposamenak hala, Aldundiaren jarrera salatzeko protesta egin dute gaur garbitzaileek. Izan ere, Alberdik adierazi du sindikatuari eta langileei gauza bat eta enpresari beste bat esaten diela Markel Olanoren gobernuak. Agente neutrala dela esaten die langileei, eta sindikatuen eta enpresen artean lortutako akordioa errespetatuko dutela. Kontrara, enpresei adierazten die gehienez %2 konpentsatu behar dela soldaten igoeran. Alberdiren ustez, horren atzean aurrekontuak daude; izan ere, langileei soldata KPIaren igoeraren adina handitzen bazaie, aurrekontua handitu beharko diote garbikuntzari hurrengo lizitazioan. «Aldundia ez da negoziazio honen parte, eta hala esaten dute adierazpen guztietan. Hori dela eta, ez dugu ulertzen zergatik jartzen dion beto bat akordioari», dio Alberdik.

56 greba egun

Iaz guztira 56 greba egun egin zituzten Gipuzkoako Foru Aldundiko eraikinetako garbitzaileek, hitzarmena berritzeko blokeoari irtenbidea bilatzeko, hain zuzen ere. Alberdik esan moduan, uztailean azkenean soldata KPIaren igoeraren adina igotzeko akordioa lortu zuten, baina enpresa biek atzera egin zuten azkenean. Abenduaren 28an izan zuten azken bilera langileek Aldundiarekin, eta berdin jarraitzen dutela dio Alberdik: «Guri esaten digute lortutako akordioa errespetatuko dutela, baina gero haiek dira enpresen konpentsazioari muga jarri behar zaiola esaten diotenak».

Hori dela eta, protestak egiten jarraituko dute langileek, eta martxotik aurrera astero egingo dituzte mobilizazioak. Egoerak berdin jarraitzen badu, Aste Santuaren ostean «erabakiren bat» hartu beharko dutela gehitu du Alberdik. 120 langile inguru arduratzen dira Gipuzkoako Foru Aldundiaren egoitzak garbitzeaz: besteak beste, Foru Jauregia, Ogasunaren egoitza nagusia, Txara II eta Egogain zahar etxeak, eta Koldo Mitxelena kulturunea. Eulen eta Gizatzen enpresak ditu azpikontratatuak Aldundiak lan horiek egiteko.


‘Corpus Christi’ filma poloniarrarekin hasiko da neguko zine forum zikloa

Otsailaren hasierara bitarteko hiru filma aukeratu ditu Ostarrena zine klubak neguko zine forum zikloa hasteko. Horien artean da Donostiako azken Zinemaldian sari nagusiak eraman zituen Beginning filma georgiarra.

Neguko atsedenaldiaren ondoren, bueltan da Ostarrena zine klubak antolatzen dituen zine forum saioak. Garai honetan, ohiko urte batean, martxoaren amaierara bitarteko sei filma aukeratuko zituen Zumaiako zine klubak. Baina, osasun krisialdiak eragindako ezohiko egoera hau dela medio, lehen hirurak besterik ez ditu iragarri oraingoz.

Poloniar, argentinar eta georgiar jatorriko filma bana aukeratu ditu Ostarrenak neguko zikloa hasteko. Saioak 19:00etan hasiko dira, Aita Mari zinean. Sarrerak aretoko leihatilan izango dira salgai.

Jan Komasa zinemagile poloniarraren Corpus Christi filma eskainiko da bihar, ostegunean, hilaren 14an. Atzerriko filma onenaren Oscar sarietarako hautagaia izan zen 2019. urtean, eta filma, zuzendaritza, aktore eta gidoi onenentzako hautagai ere izan zen urte bereko Europear Zinemako sarietan. 20 urteko Danielen historia kontatzen du filmak. Eraldatze espirituala bizi du gazteen atxiloketa zentro batean dagoen bitartean. Apaiz bihurtu nahi du, baina dituen aurrekari penalengatik hori ezinezkoa da.

Poloniatik Argentinara egingo da salto hamabost egun geroago. Hilaren 28an Ricardo Darin, Luis Brandoni eta Chino Darin aktore dituen La odisea de los giles drama emango da Zumaiako zine aretoan. Buenos Aireseko probintzia, 2001eko amaiera. Lagun eta bizilagun talde batel landa kooperatiba bat berrindartzeko zuen dirua galdu du. Handik denbora batera jakingo dute banku bateko gerenteak eta abokatu batek egindako estafa baten ondorioz galdu dutela dirua.

Lehen hiru pelikula hauen eskaintzarekin amaitzeko, otsailaren 11n Beginning filma georgiarra emango du Ostarrenak. Probintziako herri lasai batean, talde estremista batek eraso egin dio Jehovaren lekukoen komunitate bati. Gatazka betean, Yanaren mundua (komunitate-buruaren emaztea) gainbehera etorriko da poliki-poliki. Yanaren barne-atsekabea handitu egingo da bere nahien zentzua topatzeko borrokatu ahala.

68. Donostia Zinemaldiko protagonista handia: Zuzendari onenaren Zilarrezko Maskorra; Gidoi onenaren saria; Emakumezko aktore onenaren Zilarrezko Maskorra eta film onenaren Urrezko Maskorrarekin saritu zuten Dea Kulumbegashvili zuzendari georgiarraren lehen film luzea.


[Erreportajea] Errenteriako pala taldea, 27 urteren ondoren txapeldun

Ekainaren 18a historikoa izan zen Errenteria-Oreretan. Egin zuen beroaz gain, Errenteriako pala taldea Gipuzkoako Herriarteko Pala Txapelketako irabazle izan zen Olaberriako pilotalekuko finalean Andoaingo taldea mendean hartu ondoren. Herriko palistak finaleko bi partidetan nagusitu ziren, eta 27 urteren ondoren, berriro eskuratu zuten txapelketa. Larruzko paletan Eskisabelek eta Rubenek 35-27 irabazi zuten Andoaingo Iradiren eta Ponceren kontra; eta pala motzean, berriz, Yorel eta Abel 40-33 nagusitu ziren Altunaren eta Rekalderen aurka.

Ibon Eskisabel herriko palista da laukote garaileko protagonistetako bat. Onartu du «poz handia» sentitu zutela txapelketa bereganatu zutenean: «Hasieran ez genuen sinesten, baina bai, lortu genuen. Urte asko izan dira lorpenik gabe txapelketa honetan, eta ilusio handiarekin hartu dugu».

1991tik 1995era urte oparoak bizi izan zituen Errenteriako pala taldeak Herriartekoan, bost txapelketa jarraian irabazi zituztelako. Baina 1995ean eskuratu zuten azken txapelketatik, 27 urte luze igaro dira aurtengoan nagusitu diren arte. Urte horietan guztietan herriko palistak txapelketa bereganatzen saiatu dira. Denbora horretan, lehian gogor ibili dira, hiru final ere galdu dituzte, baina laugarrenean, eta 27 urteren ondoren, txapeldun dira berriz ere. Eskisabel, gainera, Errenteria-Oreretako palisten lehen titulu horiekin zaletu zen palan: «Gu ez ginen kontziente zenbat urte pasa ziren irabazi zen azken txapelketatik, baina azken txapela 1995ean lortu zuten, duela 27 urte, eta atzera begiratuta urte asko dira. 1991tik 1995era bostetan irabazi zuten txapelketa, eta gogoratzen dut hasiberria nintzela final horietako bat ikustera joan nintzenean. Han zaletu ginen».

27 urte izan badira ere, Eskisabelek baietsi du egoera herrian ez dela «kezkaz» bizi izan: «Pilota herrian ez da asko bizitzen, ez dago eguneroko elkarrizketetan. Gure artean, gure munduan, beti hitz egiten da Herriartekoaz, baina ez gara kezkan bizi. Bizitzan bezala, dena boladak dira. Jendea badoa, berria dator, eta beste herriak ere indartu dira denbora horretan. Gu ez gara kezkati egon, baina Herriartekoa garrantzitsua izan da beharbada bost urtez jarraian irabazi zelako».

Herriarteko Txapelketak, gainera, berezitasun bat du, palista bakoitzak bere jatorriko herriko taldean jokatu behar duelako. Adibidez, herrikoa ez den pilotari batek ezin du Errenteriako taldea ordezkatu, herrikoak soilik aritu daitezke, eta egoera hori Eskisabelentzat «berezia» da, «espeziala baita herriko eta etxeko jendearekin jokatzea».

Erregulartasun handia txapelketan

Herriko palistak maila bikainean aritu dira, eta finalean nagusituta biribildu zuten osatu duten txapelketa ona. Beste urteekin alderatuta, aldaketa batzuk egin zituztela aitortu du Eskisabelek, aurtengo Herriartekorako aurreko urteetan egin zituzten bikoteak aldatu zituztelako. Horrez gain, zorte puntu bat ere izan zuten. Arazo batzuengatik Tolosako taldea erretiratu behar izan zen final- laurdenetan, eta Errenteriako taldea kanporaketa jokatu gabe pasa zen finalaurrekoetara.

Zorte puntu hori izan bazuten ere, Tolosaren aurkako kanporaketa ez jokatzeak «arazoak» ekarri zizkiela aitortu du Eskisabelek. Hori dela eta, finalaurrekoetan Olaberriaren aurka jokatu zituzten partidetan «zailtasunak» izan zituztela azaldu du: «Tolosaren aurkako kanporaketa jokatu ez genuenez, errodaje falta sumatu genuen Olaberriaren kontrako joaneko lehietan. Norgehiagokak ez genituen gaziki hasi, baina sentsazioak ez ziren onak, argi dominatu ziguten. Biak galdu bagenituen ere, partida bukaerak onak izan ziren, eta markagailua makillatu genuen. Psikologikoki kanporaketan mantentzen lagundu zigun, irauli beharrezko diferentzia txikiagoa zelako. Itzulerarako, guregan sinesten genuen, topera atera ginen, eta bi norgehiagokak oso ondo irabazita, finalerako sailkatu ginen».

Finaleko aurkaria aurreko urtean izan zuten bera izan zen: Andoain. «Iragan denboraldian, antsietatearengatik edo gogo gehiegi genituelako, partida txarrak egin genituen. Aurten, baina, ez dugu tentsio hori nabaritu, alde atera da dena eta asko gozatu dugu».


Eskubideen aldeko ahotsak barreiatzen

Anitza delako, eta oparoa. Aldakorra, baita. Kaleidoskopikoa da Gernika Batzordeak bere ibilbidearen 45 urteetan egin duen lana, ekarpena, borroka eta aldarrikapena. Diktadura garaitik gaurdainoko bilakaeta du. Bonbek txikitutako bizitza eta bizipen zatiak batuz, herri memoria egiten aritu da 45 urtez.

Ikuspuntu ugari eman dizkio euskal gizarteari, eta baita Gernikako herriari ere. Askotariko jendea bildu du inguruan: ekintzetan, jardunaldietan, urteurrenetan, aldarrikapenetan… Eta gaur egun bizirik dirauten aldarrikapenek oinarria eta jarraipena dute, garaiaren eta beharren arabera aldakorrak diren arren. Azken batean, kaleidoskopikoa da Gernika Batzordeak idatzi duen historia.

Gaur, Gernika-Lumoko Lizeo antzokian, 45 urteetako ibilbidearen kotakizun hori ikusteko aukera izan dute herritarrek. Ibon Meñikak eta Haritz Petralandak landu dute dokumentala, eta Gernika Batzordeak lan horren aurkezpena egin du gaur, Gernika-Lumoko Zine klubarekin batera. Dokumentala jendaurrean erakutsi aurretik, Janire Arrizabalaga eta Enare Muniategiren bertsoak eta Gernika Bizirik abestia zuzenean entzuteko aukera izan dute gernikarrek. Ostean, hitz batzuk esan dituzte Gernika Batzordeko kide Sabin Ibazetak eta Juantxu Izagirrek.

45 urteko lanari doinua jarri dio 'Gernika Bizirik' abestiak. #KontakizunKaleidoskopikoa #GernikaBatzordea #GuernicaGernikara pic.twitter.com/GzOA6seWMY— Busturialdeko Hitza (@BusturiaHitza) October 22, 2021

Gaur iluntzean Lizeo antzokian ikusi dena zinema aretoetan ikusten denarekin desberdina dela nabarmendu du Ibazetak. Historia da Gernika Batzordea. 1976tik kontakizun kaleidoskopikoa eraikitzen ikusentzunezkoak gaur erakutsi duena, memoria da gaur Lizeo antzokian egin dena. Bizipenak, lau hamarkadatan bildutako esperientziak, ahotsak… uztartu dituzte dokumentalaren egileek, historia egin duten protagonisten ahotik.

Baina batzordearen historiaz harago, Gernikako, gernikarren eta Euskal Herriko historiaren zati bat ere idatzi dute Gernika Batzordeko kideek. Euskal gizarteari egindako ekarpena ikusarazteko balio du ikusentzunezkoak; kasurako, Lizarra-Garazi hitzarmenean parte hartu zuela ere erakusten du. Gernikan erori ziren bonba kopurua edo erasoan parte hartu zuten hegazkinak zenbat izn ziren jakitea gararntzitsua den arren, batzordearentzat garrantzitsuagoa izan da zenbaki horietatik harago dagoena, eta hori ikusi da Lizeoan.

Picassoren Guernica Gernikara ekartzeko herri mugimendua batzordeak bultzatu zuen, eta koadroa Madrilera heldu zenean Espainiako hiriburura egindako bidaia, kateatzea, protesta edota atxiloketak gogoan dute protagonistek. Bestalde, gaur egungo begirada eta ahotsen ekarpena ere erakusten du dokumentalak. XX. mende bukaeran jaio den neska batek koadroa bahituta zela jaio zela nabarmentzen du, bahituta jarraitzen duela gogoratzeko.

"Picasso errepublikarra zen, errepublikak agindu zion koadroa margoztea. Eta Reina Sofian dago, Madrilen dagoen museorik monarkikoenean".#KontakizunKaleidoskopikoa #GuernicGernikara #GernikaBatzordea pic.twitter.com/sWWLkdvdBk— Busturialdeko Hitza (@BusturiaHitza) October 22, 2021

Bide oparoa, memoria bizia. Picassoren lana Gernikan egotea eskubidea delako egin dituzte hainbat ekimen. Baina Gernikak eta gernikarrek bizi izandakoa, bonbardaketaren egiazko errelatoa bereskuratzea eta zabaltzea, justizia eta erreparazioa ere gernikarrei eta euskal herritarrei zor zaien eskubidea delako lan egin dute batzordekideek 45 urtez, eta horretan diraute.

Bonbardaketaren 50. urteurrena gogoratzeko Gernikak hartu zuen jende uholdea eta sortu zen mugimendu hartatik gaur egun arte, emankorra izan da batzordearen mugimendua. Eta gerra bat bizi izan duenaren enpatiatik, gerra bizi duten beste herrialdeekiko elkartasuna erakutsi du beti Gernika Batzordeak: Palestina, Sahara, Kurdistan… “Gernikak beti izan du zerbait, eta Saharan jendeak jakin badaki zer gertatu zen Gernikan, baita Venezuela ere”. Norbere zilborrari begira geratu beharrean, “beste Gernika” batzuk ere badirela argi du batzordeak.

Gatazketan parte hartzea eta konponbidean laguntzea ere izan da Gernika Batzordearen xedea. “Biolentzia guztiak dira gaitzezteko modukoak eta, adibidez, genero indarkeria eta emakumeen kontrako biolentzia salatu eta mobilizazioetan parte hartu dugu; gustura, gainera”.

ARGAZKI GALERIA

Sinergiak eta erreleboa. Inertziak bultzatuta, lanean darraite batzordekideak, baina belaunaldi berrien ekarpena beharrezkoa delako, sinergiak bilatu dituzte azken urteetan. Zertzelada hori ere batzordearen historiaren parte da, Gernikako bonbardaketaren urteurrenaren harira sortutako taldeen arteko dinamika bezala. Gernika Memoriaren Lekuko plataforma sortu, eta berau ere Gernikako historiaren lekuko izango denez, bada kontakizun kaleidoskopikoak bildu duen beste “kapitulu” bat.

Ordubete luzean, ikusentzunezkoak ikusgarritasuna eman nahi dio Gernika Batzordearen eta batzorde horren atzean dauden herritarren ekarpen aberatsari. Sabin Ibazetak ikusentzunezkoan dioen bezala, “memoria momentuan egiten delako”.


Olentzero eta Mari Domingi etzi eguerdian iritsiko dira herrira

11:45 aldean San Martin egoitzara joango dira bi protagonistak, hango egoliarrei bisita egitera, eta ondoren, 12:30ean, egoitzatik hasiko dute biek ala biek kalejira. Plazan egingo dute ekitaldia, 13:00etan.

Ate joka da abenduaren 24a, eta aurten ere bisita berezia izango dute haurrek eta gaztetxoek herrian. Hain zuzen ere, etzi iritsiko dira Olentzero eta Mari Domingi Azpeitira, eta ohiko moduan, herritarrek haiek agurtzeko aukera izango dute. 11:45 aldean San Martin egoitzara joango dira bi protagonistak, hango egoliarrei bisita egitera, eta ondoren, 12:30ean, egoitzatik hasiko dute biek ala biek kalejira.

Ez dira, baina, bakarrik ibiliko kalez kale. Izan ere, ttuntturroak, txistulariak eta Juan Antxieta musika eskolako trikitilarien laguntzarekin ibiliko dira Olentzero eta Mari Domingi gurdian, eta argitxo gaztetxoak izango dituzte lagun. Artzubiatik Goiko kalera joango dira aurrena, eta plaza igarota, Enparan kalera eta Perez Arregi plazatxora. Erdikalea zeharkatuta, bueltan iritsiko dira plazara.

13:00etan hasiko da plazako ekitaldia, Itsasi dantza taldeko haurrek aurreskua dantzatuko diete bi lagunei, eta ondoren, Karmelo Etxegarai Ikastolako, Ikasberri Ikastolako eta Iraurgi Ikastetxeko ikasleek bertsoak kantatuko dizkiete. Olentzerok nahiz Mari Domingik gaztainak emango dizkiete plazara joaten diren umeei.


700 kilo janari batu dituzte Abadiñon eta Elorrion, Moriako kanpalekuko errefuxiatuei laguntzeko

Zaporeak elkarteak Euskal Herri mailan egin duen deialdiarekin bat egin du Durangaldeko Hemendik Harantz elkarteak.

Irailaren 8an Moriako (Lesbos uhartea, Grezia) errefuxiatuen esparruan gertaturiko sutearen ondorioei erantzuteko antolatu dute janari bilketa. Abadiñon eta Elorrion egin dute eta, guztira, 700 kilo janari batu dituzte. Horrez gainera, 1.770 euro ere jaso dituzte.

Egun hauetan postuetara bertaratzeko aukera izan ez dutenentzat, ekarpen ekonomikoak egiteko bide gehiago daudela gogoratu dute:

BIZUM >> DOHAINTZAK >> Zaporeak proiektua 00435

KUTXABANK ES32 2095 5011 80 9115250322

LABORAL KUTXA ES71 3035 0103 88 1030035880


Aitor Oyon: "Teknika batzuen bitartez ezaba daitezke txakurren portaera desegoki gehienak"

ADIKIDE izenpean txakurrak eta haien jabeak hezten darama urte eta erdiz Aitor Oyon eskoriatzarrak Zarimutz elizatean, lan horretarako egokituta duen eremuan. Bertan izan gara, lan-saio batean.

Aitor Oyon eskoriatzarra bere txakurrak ez ezik, arazoak dituzten inguruko beste hainbat txakur hezten aritzen da, haien jabeei ere lan horretarako argibideak emanda. Mimatuak dauden txakurrei, kasurik egiten ez dutenei edo bestelako arazoak dituztenei… laguntzen die Zarimutzen txakurrekin ariketak egiteko, animaliekin aisia eta heziketa lantzeko atonduta duen eremuan.

Zenbat denbora daramazu txakur-hezitzaile?

Betidanik izan ditut txakurrak, beti gustatu izan zaizkit, baina ofizialki txakur-hezitzaile urte erdi daramat, Eskoriatzako Zarimutz elizatean txakurrekin aritzeko atonduta dudan eremuan. Txakurren heziketarako kultura falta da; horiek ikasten aritu naiz, eta orain, praktikan jartzen dut ikasitakoa.

Manex Agirregabiria, Aitor Oyonen gidaritzapean, Ipar txakurrari oztopoak pasatzen irakasten.

Zein arazorekin etortzen dira jabeak txakurrekin?

Mota askotako arazoak izaten dira, baina ohikoenak dira txakurrak sokatik tiraka egiten duela, kasurik egiten ez diela… Horrekin batera, zenbait agindu irakatsi gura izaten dizkiete txakur-jabeek txakurrei: jartzeko, etzateko… Garrantzitsuena sozializazioa da; kalean edozein lekutan aritzeko eta txakurra alboan txintxo joateko, jendearen albotik pasa eta norbaitekin elkartuz gero, txakurrak zintzo obeditzeko. Ardiekin aritzen direnak ere etortzen zaizkit… Helburua kasu egitea da, eta, horretarako, jokamoldeak moldatzen eta zuzentzen aritzen naiz.

Zarimutzen zirkuitua ere baduzu.

Txakur ezberdinak batzen ditut hemen; hala, euren artean aritzen dira, beste txakur-jabeekin… Horrenbestez, jende ezberdinarekin egoten ere ikasten dute. Zirkuitua eginaz, zenbait trebetasun ikasten dituzte.

Zenbat txakurrekin ari zara lanean?

Batzuei irakastea beste batzuei baino zailagoa izango da, ezta? Orain arte, hogei txakur ingururi ibili natzaie irakasten, gutxi gorabehera. Eta egia da: normalean, txakurrari gaztegaztetatik irakasten bazaio, errazagoa izaten da. Izan ere, ohiturak hartzen dituzte zaharragoak direnean, pertsonen moduan, eta horiek aldatzea pixka bat gehiago kostatzen da. Esaterako, une honetan, 9 urte dituen txakur batekin ari naiz, eta, lanketa gehiago egin beharra izan arren, ari da ikasten. Teknika batzuen bitartez ezaba daitezke portaera desegoki gehienak.

Aitor Oyon txakur-hezitzailea Apotzaga elizateko Joseba Zubizarretaren Egur txakurrari saria ematen.

Ohiko aginduak ikasi ostean, zer?

Hasieran, txakurrari lotuta dagoela irakasten diot. Gero, saio aurreratuagoekin hasten gara, txakurra suelto dagoela; egoera ezberdinetan jarrita kasu egitea, eta gero, txakurrak estresa kentzeko jokoak ere egiten ditugu: elementuren bat gorde eta bilatzea, zirkuitua egitea, haginkariarekin ere aritzen gara…

Xabi Zugasti bere txakurrarekin, Aitor Oyonek eskainitako saio batean, oztopoak gainditzen.

Txakurrekiko beldurra dutenen aurrean, ondo hezia dagoen txakur bat izanez gero beldurra txikitu egiten da?

Noski; txakur-jabeok mota guztietako egoerak jasan ditugu. Bi txakur borrokan hastea, pertsona batek beldurra izatea… Baina, halako egoeretan, txakurra ondo irakatsita badago, egoerari samurrago egin diezaiokezu aurre. Aurretik lanketa egiten bada, ez du zertan gertatu.

Aitor Oyon zenbait argibide ematen txakur-jabeari.

Norbaitek txakurrarekin arazorik badu, edo zenbait agindu irakatsi gura badio, zer egin behar du zurekin kontaktatzeko?

Normalean, egun bakarrean edo bi egunetan dominatu daiteke txakurra ohiko aginduak ikasi ditzan, baina hogei orduko saioak eskaintzen ditut. Facebooken dut ADIKIDE izeneko orrialde bat, eta bertatik nirekin jarri daiteke harremanetan nahi duena.


Laboral Kutxak UCIri eskatu dio 2024an WorldTourreko taldea izatea

16 talde hautagai daude, eta 15 lizentzia banatuko dituzte: "Gauzatu ala ez, jarraituko dugu aukera berdintasunaren isla den erreferentzia izateko bidean, inguruko emakumezko txirrindulari gazteek kirol ametsak bete ahal izan ditzaten", adierazi du euskal taldeak.

Laboral Kutxa-Euskadi Fundazioak eskaria egin dio Nazioarteko Txirrindularitza Federazioari 2024ko denboraldian WorldTeam mailako taldea izateko, ostegunean euskal taldeak adierazi duenez eta Nazioarteko Txirrindularitza Federazioak berak egiaztatu duenez. 16 talde hautagai daude, eta 15 lizentzia banatuko dituzte: "Helburua gauzatu ala ez, jarraituko dugu aukera berdintasunaren isla den erreferentzia izateko bidean, inguruko emakumezko txirrindulari gazteek kirol ametsak bete ahal izan ditzaten", adierazi du taldeak.

Hala, Laboral Kutxak lehen oztopoa gainditu du, eta datorren urtean WorldTour lizentzia bat izateko aukera duten taldeen zerrendan ageri da. Orain, Nazioarteko Txirrindularitza Federazioak argitu duenez, batzorde independente bat arduratuko da hautagaitza guztiak aztertzeaz, eta abenduaren 12an, batzordeak lana amaituta, nazioarteko erakundeak adieraziko du zein talde izango diren 2024an txirrindularitzako mailarik gorenean.

"Esana genuen gure nahia zela WorldTeam taldea izatea, emakumezkoen txirrindularitzako eliteraino iristeko asmoaren puntu goren bezala, eta horregatik aurkeztu dugu eskaria", azpimarratu du Laboral Kutxak, X sare sozialean. Azken erabakiaren zain izango da, beraz, euskal taldea.


Espainiako bi txapeldun elkarren kontra, Emakumezkoen frontenis finalean

Zapatuko Frontenis txapelketa mistoak maila altua izan bazuen, domekako emakumezkoenak are altuagoa izan zuen, bertan elkarren kontra lehiatu baitziren Espainiako bi txapeldunak, bai txapelketan zehar eta baita finalean ere: Ana García salamancarra Bola Bizkorreko Espainiako Txapelduna eta Lorena Barrón errioxarra Frontenis Preolinpikoko Espainiako txapelduna. Soraluzetik lehiatu ziren Ariznabarreta eta Muga, berriz, hirugarren izan ziren. Bideoan, finalaren tantoetako batzuk eta sari banaketa.


''Judikaturan eroso dagoen ultraeskuinak politikan eragiteko modua aurkitu du''

Pernando Barrena EH Bilduren eurodiputatuak adierazi duenez, "Estrasburgori iseka egin dio Espainiako justiziak".


Olentzero eta Mari Domingiren etorrera

Olentzero eta Mari Domingi eliz atarian egongo dira eskutitzak jasotzen.


Sirian egoera «jasangaitza» dela ohartarazi dute nazioarteko GKEek

Erbesteratu kurduek eskatu dute giza laguntza Kurdistango Ilargi Gorriaren bitartez emateko. Turkiako presidentea kaltetutako eremuetan izan da


Trenoa errailetik atera zenekoa!! !

Alberto Dainese esprinter gazteak irabazi du Reggio Emilian, Gaviria eta Consoni menderatuz; jokoz kanpo geratu dira Demare, Ewan eta Cavendish.

Ziklismoa ez da matematika, eta eskerrak. Alberto Dainesek une hauetan izango duen poza zenbaezina izango da. Dainese bigarren mailako esprinterra baita, etorkizun onekoa baina bigarren mailakoa. Demare, Ewan, Cavendish eta besteei itzal egin ez diena, gaur arte. Gaur egin die, ordea, eta oso garaipen ona lortu du, azken 50 metroetan sekulako abiadura emanda esprintari. DSM taldekoak Romain Bardet taldeburuaren laguntza izan du azken bihurgunean, eta La Française des Jeux taldearen trenoa hautsita zihoala, Gaviriaren gurpila hartu eta kolonbiarra aise gainditu du. Demare-ek kale, eta bere taldeak ere bai. Ewan-ek ere bai, Demare-ren gurpila hartzea erabaki duelako, eta Cavendish umezurtz, Morkov pretoriarraren zaintzarik gabe. Litekeena da, sailkapena ikusita, esprinterrak Giroko lehen erdiko nekea nabaritzen hasita egotea, bestelakoan Dainesek ez lukeelako aukerarik izango.

Etapak, bestelakoan, zer kontatu gutxi izan du. Lasaia, laua, eta haizearen arriskua tarteka, besterik ez. Bolognan, helmugatik 80 kilometrora, tropela urduritu da, haize-babesak sortzeko arriskua baitzegoen, baina ez da ezer pasa. Bizi egin du bidea tropelak, eta tarteko helmuga batean Richard Carapaz-ek hiru segundoko gainsaria hartu du ekuatortarrak. Galtzea baino beti da irabaztea, baina hainbat irakurketa eduki ditzake Carapaz eta INEOS borroka horretan sartzea. Batek daki, Veronan, 10 egun barru, hiru segundo horiek erabakigarriak izango diren podiumean sartzeko, edo Giroa irabazteko. Ondoren Dries De Bondt saiatu da, eta estutu du tropela, bi kilometrora harrapatu baitute. Juanpe Lopez andaluziarrak jarraitzen du lider.

Bihar 12. etapa jokatuko da, 204 kiometro Parma eta Genoa artean, etapa gorabeheratsua. Hirugarren mailako hiru mendate daude etapako bigarren erdian, azkena piko samarra, helmugatik 30 kilometrora. Gauzak ondo, esprinter azkarrenak jokoz kanpo utziko ditu horrek, eta klasiko zale edo puncheur-ak sartuko dira jokoan. Ihesaldia gaur baino askoz garestiagoa egongo da, gaurkoa oso merkea izan baita Taggiani eta Rastellirentzat. Bihar ez da hain erraz sortuko.


Irati Gutierrez eta Ion Maiordomo (Pleura): "Energiaz eta indarrez beteta hasi gara etapa berri honetan"

Ion Maiordomok, Unai Urrozek, Julen Zeballosek, eta Irati Gutierrezek osatzen dute Pleura taldea. Proiektu hau 2018an jaio zen, Maiordomok eta Olaia Inziartek, aurreko ahotsa, Lamia, euren aurreko taldea alde batera utzi eta lan berri bati hasiera ematea erabaki zutenean, folketik harago soinu gogorragoak bilatuz. Rocka egiten du Pleurak, gitarraren eta ahotsaren arteko etengabeko elkarrizketen bila, beti oinarri gogor eta zuzenarekin.


Bizkaiko energiaren zentroak 2022an ekingo dio jardunari, 40 milioi inbertitu ostean

Urkulluren esanetan, Energy Intelligence Centerrek sekulako indarra hartuko du Ezkerraldea-Meatzaldeako teknologia parkean, 50 enpresa eta 2.000 lanpostu zuzen sortuko dituelako.

Abanto-Zierbenako (Bizkaia) Ezkerraldea-Meatzaldea teknologia parkean egoitza izango duen Energy Intelligence Center zentroa eraikitzen hasi dira astelehen honetan. Sektore energetikoarekin lotutako hainbat enpresek ikerketa eta garapenarekin zerikusia duten jarduerak gauzatuko dituzte bertan, trantsizio energetikoa helburu. Asmoa da proiektua 2022ko udazkenerako bukatzea. Energy Intelligence Center zentroa eraikitzeko 39,7 milioi euroko inbertsioa egin dute.

Gaurko ekitaldi sinbolikoan Iñigo Urkullu lehendakaria, Unai Rementeria Bizkaiko ahaldun nagusia eta Arantxa Tapia Ekonomia Garapen eta Azpiegituretarako sailburua izan dira, baita Petronorreko, AMPOko, Tubacexeko, Rubos Reunidoseko eta Vicinayko ordezkariak ere. Enpresa horiek guztiak Energy Intelligence Centerren egongo dira.

Urkulluren esanetan, zentro berri horrek sekulako indarra hartuko du Ezkerraldea-Meatzaldeako teknologia parkean, 50 enpresa eta 2.000 lanpostu zuzen sortuko dituelako eta 800 milioi euroko fakturazioa ekarriko duelako.

Tapia sailburuak aurreratu duenez, 18.938 metro karratuko azalera izango du zentroak, eta ia 40 milioi euroko inbertsioa egin dute bertan: aurrekontu horren erdia eraikina eraikitzeko erabili dute eta gainerako 20 milioiak ekipamendua erosteko eta barne instalazioetarako (laborategi espezializatuak eta tailerrak, besteak beste).

"Gaur jarri dugun lehen harri honek erronka bat dauka: Euskadi nazioarte mailan energiaren erreferente bihurtzea, sektorean lehiakortasuna bermatuz eta gure enpresen presentzia indartuz", azpimarratu du Urkulluk.

Rementeriaren iritziz, "elektrikoaren aldeko" apustua da Energy Intelligence Center.


Bakaikuko plan estrategikoaren jarraipen bilera

Plan estrategikoan aurrera egiteko ekarpenak jaso eta erabakiak hartzeko batzarra deitu dute maiatzaren21ean, larunbatean, 18:00etan, udaletxeko goiko gelan.

Duela hiru urte eta erdi hasi ziren bakaikuarrak herriko plan estrategikoa osatzen. Pixkanaka hura gauzatzeko hainbat pausu eman dituela jakinarazi du Bakaikuko Udalak, eta hainbat gaietan, aurrera egiteko ekarpenak jaso edo erabakiak hartzea ezinbestekoa dela eta, larunbatean, maiatzaren 21ean, 18:00etan, plan estrategikoaren jarraipen bilera eginen dute udaletxeko goiko gelan. Eskolen eraikina, auzolana, denda, osasun kontsultategia eta ekarpenak gaiak landuko dituzte.


Ostalaritza martxa hartzen ari da itxieraren ondoren

Azken neurriek baimenduta, taberna eta jatetxeak lanean dira berriro. Ohikotik urruti, beti ere, edukiera muga eta bestelako baldintzek indarrean jarraitzen baitute.

Azken asteetan baino jende gehiago zebilen kalean larunbat goizean eta zenbait kaletako hutsuneak berriro hartu dituzte terrazetako aukiek nahiz mahaiek. Ostalaritzak pertsiana igo du eta berriz ere martxan da, eta lasarteorriatarrei ez zaie gogorik falta izan haietara jotzeko. Eguerdian eguraldi bereziki onik ez bazen ere, terrazak betetzen joan dira orduek aurrera egin ahala. Beste batzuek, barrualdea nahiago izan dute, eta edukieraren erdian bada ere, mugara heltzeko bidean ziren batzuk.

Musukoa edatean edo jateak bakarrik kentzeko puntua da zailena. Askok, eseri bezain pronto edo tragoa egin ondoren kendu eta berriro janztea kosta egiten zaie.

Berrogeialdia itxita igaro ondoren, lanera bueltatu badira ere, ostalariak ez daude pozik. Are gehiago kontuan izanda, udalerriak gune gorrian sartuz gero, berriro ere lehengokora bueltatuko direla, alegia, pertsiana jaistera.


Markagailua irauli behar dute Txapeldunen Ligan jarraitzeko

Realak erronka zaila bezain polita izango du gaur Alemanian. Bayern Munichen aurka ariko dira 19:00etan, Txapeldunen Ligako atariko neurketaren itzulerako partidan. ETB1 telebista katean eta Realaren Youtube kanalean ikusi ahal izango da.

Joanekoan 0-1 galdu ondoren, txuri-urdinek markagailua irauli beharko dute Txapeldunen Ligan jarraitzeko. Izan ere, kanporaketa gainditzen duen taldea sailkatuk da multzoen faserako. Beraz, partida ona ez ezik, eraginkorra egin beharko du Realak Europako ibilbideari jarraipena emateko. Joanekoan erakutsitako joko eta lan ona berretsi, eta golak egin beharko dituzte alemaniarrak kanporatzeko.

Natalia Arroyo entrenatzailearen arabera, irabazteko “partida perfektua” egin beharko dute. Horrela ere, gauza txiki batzuk hobetuta aurrera egiteko aukerak dituztela gaineratu du. “Ezin dugu presaka aritu, baina gauza txiki batzuk aldatuz hobera egin dezakegu”.


Partida bikainak ekarri ditu Master Goxuaren bigarren jardunaldiak

Partida onak eskaini ditu asteburu honetan ere Markina-Xemeingo Master Goxua Txapelketak. Lehia izan da nagusi bai zapatuan [azaroak 6] zein domekan [azaroak 7]. Hainbat zale hurreratu ziren zapatuan frontoi txikira esku pilotaz gozatu asmoz.

Berasaluze-Malax eta Balseras-Zubilla neurtu ziren lehenengo zapatu goizean, eta Berasaluzek eta Malaxek aurrera egiteko lehen garaipena eskuratu zuten 18 eta 10 irabazita. Zapatu arratsaldean, berriz, partida bi jokatu ziren. Lehenengo Latxi-Uriguen eta Varela-Unanue aritu ziren zein baino zein gehiago. Partida dotorea eskaini zuten bikoteek, jokaldi ederrekin, baina 18 tantoak markagailu urdinera joan ziren azkenean, Varela eta Unanueren aldera. Hurrengo partida, berriz, ez zen horren lehiatua izan. Hasieratik hartu zuten agintea Iñakik eta Legarrak eta nagusitasunez irabazi zieten Jonro eta Olaberi (18-4).

Latxi, Uriguen, Varela eta Unanue zapatu arratsaldeko lehen partida hasi aurretik.

Domekan jokatu zen Igor Jaio-Aitxulua eta Peio Etxebarrieta-Oier Urrutia bikoteen arteko partida. Horretan ere ez zen lehiarik falta izan, azkenean, baina, garaipena Jaio eta Aitxuluarentzat izan zen; 18-13 irabazi zuten.

Asteburuan jarraituko du txapelketak. Hala ere, astean zehar ere jokatu beharko dute partidaren bat ere. Oraingoz lehenengo partidak jokatzen ari dira txapelketako bikoteak, baina datorren asteburutik aurrera bigarren norgehiagokak era edukiko dituzte batzuk. Guztira, hiru partida jokatuko dituzte bikoteek finalaurrekoetara igaro aurretik. Finalak abenduaren 11n izango dira.


Zoratzen naizela

Hasi da, hemen dugu jadanik Rock and Rolla eta zoratzen ari naizela esan daiteke. Denboraldi hastapeneko lehen pedalkadak ematen ari dira munduaren beste puntan. Australia izan ohi da ziklismozaleontzako aurreneko hitzordua. Gogotsu hartzen dugu aussien lasterketa, garai batean ez bezala. Nola aldatzen diren gauzak, kamarada.

Duela urte batzuk ez genion inongo jaramonik egiten eta egun, esnatu, ohetik altxatu eta irrikan izaten gara etapa nork irabazi duen jakiteko. Hego hemisferioan uda betean dira; hemen, berriz, neguan. Kanpoko hotzari aurre egiteko, tabernaren batean salda badago irakurtzeko esperantzarekin izaten gara. Egunetik egunera lasterketa bat antolatzea zaila dela dakusagun une honetan, sarri pentsatu dut hau dena aldatu nahi nukeela. Ispiluaren aurrean jarri eta euskal ziklismoa non dagoen eta nora doan aztertu beharko genukeela. Historian zehar poztasun handiak eman dizkigu; une etengabeak izan dira. Orain, ordea, irauten ari dela deritzot. Goi mailan hamabi euskal ziklista edota Euskaltel-Euskadi, Caja Rural eta Kern Pharma bigarren mailan ditugun arren, etorkizun hurbila bederen, ez da oparoa ikusten. Gure izarren dir-dirrei ez zaie askorik geratzen, gehienek 30 urteak igarota dituztelako. Horiek erretreta hartzean, urte batzuetan komeriak izango ditu euskal ziklismoak mundu mailan onenekin mokoka aritzeko. Zerbaiten beharra dauka, epe luzerako plangintza bat. Danimarkako eta Norvegiako kasuak datozkit burura. Harrobia ezin hobeto landu dute eta emeki-emeki uzta jasotzen joan dira, azken urtean goia jo arte. Inguru hotz haietan, era guztietako ziklistak zaildu dira: esprinterrak, klasikomanoak, igotzaileak... Lan paregabe baten ostean emaitzak jaso eta iazko Tourraren hasierak eta amaierak bat egin zuten hazkundearekin. Eskutik oratuta, tontorrera heldu dira. Hemen, ordea, ustea dut batzuek etxea teilatutik hasi dutela, oinarria aintzat hartu gabe. Tourra igaroko da, eta gero, zer? Baikorra izan gura dut, ez dago ilusio faltsurik.


HTXROCK 26 uztailaren 28an eta 29an

Zerua Helmuga leloarekin Atarrabian eginen den Hatortxu Rockari buruz mintzatu gara Aitor Agirrezabalekin.


Gure goseak

Zutabe hau idazten dudan unean, ikasturtea ez da hasia, oraino oporretan nago. Sartzeari pentsatzean, gogora heldu zaidan irudia da lehen lan eguneko agurra, eta saihestezineko galdera: “Orduan, bakantza goxoak pasatu dituzuia?”, eta egia erran beharko: bai, uda goxoa iragan dut, etxekoekin, mendian. Bizkitartean, gure inguruan zorigaitzak azkar jo du jendea: bat supituki hil, besteak bere buruaz beste egin, hari berriz minbizia agertu... giro orokor hits eta beldurgarrian. Gerla eta gosete mehatxuak hor dauzkagu, Europaren atarian, ohartzen hasiak gara barbarismoa ate joka zaigula. Ez dakit ahalke beharko nukeen erratea gozatu ditudala harremanak haur eta bizilagunarekin, bakan ikusten ditudan familiakoekin eta herritarrekin, baratzea zaintzen, musika egiten eta irakurtzen, erratea saiatu naizela ene baitako ikara eta zalantzak hezten. Ez dakit luzaz atxikitzeko postura izanen dudan hori, lan garaiko zurrunbilo lehertzaileari ihes egiten ahalko diodan, baina bederen, hara, bai, uda goxoa iragan dut.

Ene plazer handienetarik izan da ezagutzen ez nituen liburu batzuk leitzea, eta neurtzea zenbateraino oihartzun egiten duten ene baitan. Aurtengo Hatsaren poesia bildumak eta Lizar Begoñaren Lepardo japoniarrak azken olerki liburuak, deszentratzera gonbidatzen gaituzte. Marie Alinek joan den apirilean argitaratu Les Bouffeurs anonymes (Jale anonimoak) distopia berezia, janariari lotu plazer eta arauak arakatzen ditu. Eleberri horretan, Estatu autoritario batek hiritarren osasun babesean eta ongizatean bermatua du bere zilegitasuna, eta bereziki elikaduraren kontrolean oinarritua du bere diktadura. Protagonista kritikari gastronomikoa da, Estatuak asmatu arauak zabaltzen ibiltzen dena. Pixkanaka, giza baitako abere jiteaz gogoetatzera behartua da, natura eta gizartearen arteko harremanez hausnartzen du, eta funtsezko galderak egiten: zer jan, nola, eta sustut nola kudeatu jendearen gose fisiko eta moralak izadiak eta antolaketa politikoek eskaini diezaiokeen hazkurriarekin?

Ondotik irakurri dudana, antzerkia da, Karel Čapek txekiarrarena, 1937 urtekoa: La Maladie blanche (Eritasun zuria), aurten itzulia frantsesera. Modu absurdo eta groteskoan, dramaturgoak asmatzen du Txinatik hedatu dela eritasun biziki kutsakorra, milioika heriotza eragiten dituena. Europan, ikerlariak zoin gehiagoka ikusten dira sendagailu bila, gobernatzaileak egoeraz baliatzen gezurrak zabaltzeko eta hedabideak manipulatzeko... Batzuek ametsetako parada ikusten dute egoera horretan gerla pizteko, autoritarismoa inposatzeko, aterabide estakuruan. Baina hara agertzen dela Galén medikua: denek igurikatu artamena atzeman du! Haatik, Estatu buruzagiei erraten die artamenaren sekretua salatuko diela erabakitzen badute gerlarik gehiago ez egitea... Ah, COVID 19aren kontrako txerto enpresetako nagusiek hau irakurri eta bere egin balute!

Azkenik, Karel Čapek idazle horren beste liburua irakurri dut, hori iaz itzulia frantsesera: L’Année du Jardinier (“Baratzezainaren urtea”). Obra filosofiko-poetiko horretan, autoreak baratzezainaren eginbeharrak, esperantzak eta beldurrak aipatzen ditu, ondorioztatuz gizakiak umil egon behar duela naturaren aitzinean: natura ezin da kontrolatu, jabego kontzeptuak ezin du preso ezarri. Baratzea eta mundua ez daitezke mugatu eta gureganatu. Irakaspen horren arabera beharko genituzke neurtu gure ekintzak, gure goseak eta aseak elkartasunez zainduz.


Bizkaibuseko garraio-abonuek % 50eko deskontua izango dute beste sei hilabetez

Bizkaiko Foru Aldundiaren Gobernu Kontseiluak gaurko bileran onetsi du 2023ko lehenengo seihilekoan % 50 murriztea garraio-abonuen eta bidaia anitzeko tituluen prezioa, bai Bizkaibusen, baita Bilbo-Gasteiz autobus lineetan ere.


Nola egin elkarrizketa, urratsez urrats (2022-2023)

Kazetaritzaren ikuspegitik elkarrizketa bat zer den eta ondo nola egin azaldu dugu ondorengo lerroetan.

Zer da elkarrizketa?

Elkarrizketa kazetaritzan bi modutara uler daiteke:

Batetik, kazetariak informazioa lortzeko daukan teknika bat da: galderak egiten dizkio informazioa daukan pertsonari, pertsona hori elkarrizketatu egiten du, galdekatu egiten du, informazioa lortzeko. Adibidez, nik erreportaje bat egin nahi badut COVID-19ak Zumaian utzi dituen ondorioei buruz, hainbat pertsona elkarrizketatuko ditut informazioa lortzeko: mediku bat jakiteko jende asko gaixotu ote den eta larri ote dauden, ikastetxeko zuzendaria jakiteko eskolan zer neurri hartu diren... Horiek elkarrizketatu egingo ditut, informazioa lortzeko, eta gero informazio horrekin nire erreportajea idatziko dut.

Bestetik, kazetaritza-genero bat da bere horretan, informazioa aurkezteko molde bat edo formatu bat, osagai jakin batzuk dauzkana: titularra, galdera-erantzunak, elkarrizketatuaren argazkia...

Edozein modutara, garrantzitsuena da ulertzea elkarrizketa kazetaritza dela, kazetariak daukan bide bat informazioa lortzeko eta irakurleari helarazteko. Beraz, elkarrizketa kazetariarena da, ez elkarrizketatuarena. Elkarrizketatuak eskubidea du, noski, elkarrizketa ukatzeko. Baina elkarrizketa kazetariarena da: berak egiten ditu galderak, berak erabakitzen du zer den titularra eta zer ez.

Guk biak landuko ditugu, teknika eta formatua.

1.-Elkarrizketa prestatu

Beraz, aldez aurretik pentsatu behar dugu zer informazio lortu nahi dugun eta horretarako zer galdera egingo ditugun. Kasu honetan, jakin nahi dugu zuen gurasoek zer iritzi daukaten energiaren gaiaren inguruan. Lana errazteko, galdera posible batzuk prestatu dizkizuegu, zuek aukeratzeko: elkarrizketarako galderak.

-Kasu honetan, aukeratu galdera sorta bat.

-Galderak koaderno batean idatzita eraman elkarrizketara. Gero, elkarrizketa egiteko momentuan, gaia aurrez ondo prestatu baduzue, agian galdera berriak sortuko zaizkizue elkarrizketatuak erantzun ahala. Horiek dira elkarrizketa onenak: aldez aurretik ondo prestatutakoak, galdera klabeak landuta, eta elkarrizketaren momentuan galdera berriak egiteko gaitasunarekin. Ariketa honetarako, nahikoa da aldez aurretik prestatutako galderekin.

-Kazetariok normalean ez dizkiegu galderak aldez aurretik erakusten elkarrizketatuei. Gaia zein den bai, baina galdera zehatzak ez. Dena den, kasu honetan ez dago arazorik galderak aldez aurretik erakusteko, erantzunak hobeto presta ditzaten. Zuen gurasoak dira, ez dira politiko profesionalak!

2.-Elkarrizketa egin

-Elkarrizketatuarekin hitzordua lotu behar duzue, adostu noiz eta non egin. Aukeratutako lekua izan dadila erosoa, lasaia eta zaratarik gabea.

-Jakinarazi elkarrizketuari noiz hasiko den elkarrizketa, noiztik aurrera ari zareten grabatzen.

-Galderak egin patxadaz, ondo ulertzeko moduan.

-Utzi elkarrizketatuari erantzun osoa ematen, isilik egon bukatu arte. Oso deserosoa izan daiteke tartean elkarrizketatzaileak komentarioak egitea edo “ah, bai” edo holakoak esatea. Isilik egon. Hori bai, erantzuten ari den horrek beste galdera bat sortzen badizue, galdetu beldurrik gabe. Ariketa honetan, baina, utzi gurasoei lasai erantzuten.

-Baliteke galderaren bat erantzun nahi ez izatea, edo erantzunik ez izatea. Ez da ezer gertatzen, pasa hurrengora. Zuek baloratu erreakzio hori esanguratsua den (zerbait isilean gorde nahi duelako) edo ez daukan garrantziarik, gero informazioa idazterakoan irakurleari adierazi edo ez erabakitzeko. Ariketa honetan, ez eman garrantziarik.

-Azken galderaren erantzuna jasotakoan, eskerrak eman galderak erantzuteagatik.

3.-Elkarrizketa grabatu

-Elkarrizketa egitearekin batera grabatu egin behar duzue, hitz egindako guztiak zehatz mehatz grabatuta gera dadin. Horrela ziurtatuko duzue esandakoak ondo jasoko dituzuela, eta elkarrizketatuak ezingo du ukatu hala esan zuenik. Beraz, garrantzitsua da elkarrizketa grabatzea eta gordetzea.

-Elkarrizketari laguntzeko ezinbestekoak dira argazkiak. Elkarrizketatuari argazkiak egin beharko dizkiozue. Egin ditzakezue elkarrizketa hasi aurretik, amaitutakoan edo elkarrizketa egiten ari zareten bitartean. Aurretik edo ondoren egiten baduzue, aukera izango duzue postura jakin bat eskatzeko, objektu esanguratsuren batekin ateratzeko, edo leku jakin batean… Posatzen, alegia. Elkarrizketan zehar ateratzen badituzue, aukera izango duzue naturalago ateratzeko, eskuekin keinuak egiten adibidez. Bana erne, diskrezioz egin, molestatu gabe.

-Audioa bakarrik behar badugu (esandakoa entzun eta idazteko), ziurtatu grabagailua (telefono mugikorra erabil dezakezue) elkarrizketatuarengandik gertu dagoela eta ezerk ez duela soinua oztopatzen. Ziurtatu nahikoa bateria duela, eta artxiboa gordetzeko espazioa memorian.

-Berdin du audioan edo bideoan, egin probako grabazio motz bat hasieran, konprobatzeko ez dagoela arazorik, ondo grabatzen duela ahotsa.

-Bideoan grabatzeko, gauza gehiago hartu behar dituzue kontuan. Gaur egun edozein mugikorrekin egin dezakezue, arazorik gabe. Hori bai ez ahaztu aholku hauek:

-Bateria kargatuta izan dezala eta nahikoa memoria artxiboa gordetzeko.

-Formatu bertikala oso modan dago, baina kazetaritzan klasikoa erabiltzen da: horizontalean grabatu.

-Ez da beharrezkoa 4Kn grabatzea; 1080ko erresoluzioa nahikoa da, abiadura normalean (ez erabili kamera geldoa).

-Garrantzitsua da kamera estabilizatzea (geldirik mantentzea). Eskuekin helduta ere egin daiteke, baina nekatu egingo zarete eta mugitu egingo zaizue irudia. Mobila estabilizatzeko tripodeak eta bestelako euskarriak erabiltzen dira, baina ez badaukazue halakorik bilatu beste moduren bat.

-Bideoan grabatzeko oso garrantzitsua da soinua ere zaintzea: zaratarik ez egotea, isilik egotea grabazioan, elkarrizketatutik gertu. Eta argiarekin erne, ondo ikusi behar zaio aurpegia. Atzetik leiho bat badu edo argi iturri bat, ilun ikusiko zaio aurpegia.

-Bideoan grabatzeko posizio egokiena da kamera aurpegiaren altueran jartzea, gerritik gora grabatzea (eskuak ere ikusteko), kazetaria kameraren ondoan jartzea galderak egiten, eta elkarrizketatuak kazetariari begiratzea, ez kamerari zuzenean.

-Bideoan grabatzeko, gutxienez bi lagunen artean egitea komeni da: batek kazetari lanak egingo ditu galderak eginez; besteak kamera erabiliko du grabatzeko.

-Hau tontakeria irudituko zaizue, baina elkarrizketa hasteko REC botoia (botoi gorria) sakatu grabatzen hasteko, eta amaieran berriro grabazioa amaitzeko. Ez litzateke izango grabatzen ez den lehen elkarrizketa…

-Elkarrizketa osorik grabatu hasieratik amaierara arte. Ez ibili mozten etenak badaude. Ez du inporta, gero editatu daiteke behar ez duguna.

-Elkarrizketa amaitzen denean, konprobatu artxiboa ondo gorde dela ondo grabatu dela esandako guztia.

-Deskargatu artxiboa ordenagailu batera. Horrela kopia bat izango duzue, erabiltzeko edo gordetzeko.

4.-Elkarrizketa landu

-Elkarrizketa egin duzue, baina oraindik landu gabe dago. Hitzez esandako kontu horiek idatzizko kazetaritza bihurtu behar dugu. Hauek dira urratsak:

-Hitzez dagoen hori (galderak eta erantzunak) idatziz jarri behar dira, elkarrizketaren transkripzioa egin behar da. Hori bai, badakizue hitz egin eta idatzi ez dugula berdin egiten. “Baaa, ehhh, estooo, zeresangoizut ba, nik esango nuke gauzak eztiala asko aldauko”. Horrela hitz egiten dugu askotan, baina ez dugu horrela jasoko idatziz. “Baaa” eta horrelakoak kendu, eta euskara batuan idatzi. “Nik esango nuke gauzak ez direla asko aldatuko”.

-Galderak eta erantzunak txukun transkribatuta dauzkazuenean, orain inportanteena falta da: titularra. Zer da titularra? Zuentzat, kazetari modura eta hasierako helburua aintzat hartuta, elkarrizketatuak eman dizuen ideia edo esaldi esanguratsuena, garrantzitsuena, nabarmendu nahi duzuena. Elkarrizketa batean, normalean, elkarrizketatuak esandako esaldi bat izango da, borobila ahal dela (horiek lortzea da elkarrizketatzaile onaren lana), eta kakotx artean aurkeztuko dugu, hitzez hitz esandakoa dela adierazteko. Aurretik jarri elkarrizketatuaren izena, hitz horien egilea.

-Titularraren ondoren, testu labur bat idatziko dugu, sarrera moduko bat, elkarrizketatua nor den eta elkarrizketaren gaia kokatzeko. Eta ondoren, galdera-erantzunak. Beraz, testua amaitutzat emateko, behar ditu: titularra, sarrera eta galdera-erantzunak. Eta noski, egilearen izen-abizenak.

5.-Elkarrizketa entregatu

-Lanak bukatuta, entregatzea baino ez zaizue falta. Karpeta batean sartu testuaren artxiboa, argazkiaren artxiboa, eta audioaren edo bideoaren artxiboa. Artxibo guztietan jarri elkarrizketatuaren izena, gero hobeto identifikatzeko. Karpetan jarri egilearen izena, zuen izena.

-Karpeta zuen irakasleari bidali. Lan guztiak biltzen ditugunean eta txukuntzen ditugunean argitaratu egingo ditugu, baleike.eus-en sortuko dugun kanal berezi batean. Izan ere, kazetariaren lanak ez du zentzurik ez bada argitaratzen. Jendeak informazio hori jasotzeko egiten dugu lan.


Tamayo paper dendak merkataritza txikiaren handitasuna islatzen du

107 urteko historia du Donostiako Tamayo familia negozioak. Ezaguna da Legazpi kaleko denda, eta ezaguna maiz aldatzen duten erakusleihoa. Oso pozik daude ekainaren 25ean jasotako sariarekin, eta IRUTXULOKO HITZA familiako hiru kiderekin elkartu da. Hain zuzen ere, hirugarren eta laugarren belaunaldiarekin. Eugenio Tamayo da egungo nagusia, eta laster utziko du negozioa Ainara eta Ibai Tamayo seme-alaben esku.

Saria jasotzea «oso garrantzitsua» izan da Tamayo familiarentzat. «Nire birraitonak, aitonak eta aitak egindako lana aitortu dute», dio Ainarak. Horrekin batera, lantaldearen «konpromisoa» eta bezeroen «berotasuna» nabarmendu dute hiruek. Jarraian duzue ikusgai aurrerapen gisa seme-alabekin grabaturiko bideo laburra. Erreportajea, berriz, biharko astekarian irakurri ahal izango da, eta baita webgunean ere.


124 positibo berri atzeman dituzte Nafarroan, azken asteetako kopururik altuena

Positibotasun tasa ere nabarmen igo da; asteazkenean % 6,4koa izan zen eta aurreko egunean % 3,3koa.

Nafarroan, positibo berriak 124ra igo dira (bezperan 70 izan ziren), azken asteetako kopururik altuena, Foru Gobernuak emandako datuen arabera. Positibotasun-tasa ere igo egin da, % 6,4koa baita.

Koronabirus kasuek, beraz, nabarmen egin dute gora Nafarroan azken orduetan, 70 kasu zenbatu baitituzte astearte honetan eta 79, berriz, astelehenean.

Atzo covid bidezko bost pertsona gehiago ospitaleratu zituztencovid-aren, horietako bi ZIUn. Gainera, hiru pertsona hil ziren, 73 eta 83 urteko bi gizon eta 82 urteko emakume bat. Guztira, 953 pertsona hil dira Nafarroan.

Asteazken honetan, 1.949 proba egin ziren Nafarroan, (PCR eta antigeno testak), eta positibotasun tasa % 6,4koa izan zen; aurreko egunean, berriz, % 3,3koa izan zen.

Kasu berri horien artean daude Iruñeko Echavacoiz auzoko San Jose zentroan atzemandako 22 kasuak. Kasu horiez gain, Barañain (7 positibo), Iruñeko II. Zabalgunea (6) eta Irurtzun, Beriain eta Iturrama (5) dira eguneko zerrendan lehen postuetan daudenak.

Eskualdeka, Iruñean eta bere eskualdean atzeman dira kasu positibo gehien, % 65, hain zuzen ere; Tuteran, berriz, % 11 eta Lizarran % 8. Gainerako positiboak ( % 16) Nafarroako beste leku batzuetan daude. Positibo berrien batez besteko adina 48 urtekoa da. Kasuen % 58 emakumeak dira eta % 42 gizonak.

Atzo duela bi hilabete ezarritako konfinamendu perimetrala altxatu zen Nafarroan. Atzo hasi eta abenduaren 26ra arte, eta 30etik urtarrilaren 2ra arte, Foru Erkidegotik irten edo sartu ahalko da, betiere Gabonetako otorduak familiarekin egiteko. Hori bai, dokumentu bat eraman beharko dute aldean, bidaia baldintzen araberakoa dela egiaztatzeko.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, espazio publiko itxietan, garraio publikoan eta udalerri eta hiri nagusietan da derrigorrezkoa.


Emaitza bikainekin bukatu da "Baserria" saioaren final handia

Denboraldian, batez beste, lider izan da euskaldunen artean, eta bereziki arrakastatsua 25-44 urte bitarteko ikus-entzuleen artean. Hasiera paregabea izan zuen atzo EITBren Twitch kanal berriak.

Emaitza bikainekin bukatu da igande honetan "Baserria" saioaren final handia. Gari eta Gontzal izan dira lehen edizio honetako irabazleak, eta martxoaren 7ko saioak % 5,4ko audientzia-zatia eskuratu du, eta % 11,8ko kuota euskaldunen artean.

Igande honetako atalak denboraldian zehar realityak lortutako emaitza onei eutsi die. Izan ere, Klaudio Landak aurkeztutako lehiaketako bederatzi atalak kontuan hartuta, batez beste, saioak % 4,7ko audientzia-zatia eskuratu du, eta lider izan da euskaldunen artean % 11,9ko audientzia-zatiarekin. Bereziki, 25-44 urte bitarteko ikus-entzuleen artean izan da arrakastatsua lehiaketa, adin tarte horretan lider izan baita "Baserria", denboraldiko batez bestekoa kontuan hartuta. Aste hauetan, 120.000 ikus-entzuleko batez besteko audientzia-metatua izan du Euskadin eta eragin eremuan.

Horrez gain, final handiak 3.431 erabiltzaile bakar bildu ditu eitb.eus-en, eta 8.754 izan dira orrialde ikusiak igande honetan. Denboraldi osoko datuak kontuan hartuta, 77.733 erabiltzaile bakar sartu dira "Baserria" programako webgunean edo edukietan saioa hasi zenetik, eta 346.738 izan dira orrialde ikusiak.

Hasiera bikaina EITBtwitch kanal berriarentzat

Atzo, "Baserria" saioaren final handiaren harira, EITBk EITBtwitch kanal berria estreinatu zuen Twitch zuzenekoen plataforma ezagunean, emaitza bikainekin gainera.

Erretransmisioak 1217 erabiltzaile bakar bildu zituen, eta 2261 zuzeneko ikustaldi. Aipatzekoa da 137 lagunek hartu zutela parte zuzenean emanaldiaren chat-ean. Alex Padilla Gaztea irratiko sare sozialen arduradunak aurkeztu zuen jarraipen berezi hori, eta bi streamer izan zituen alboan: Arkkuso eta Nebukai. 20:45ean hasi zen zuzeneko erretransmisioa, eta hiru orduz aritu ziren ETB1eko realityaren kontakizuna egiten. Behin finala bukatuta, Gontzal aurtengo irabazleetako bat eta Xabi finalista ere zuzenean aritu ziren Twitchen. Aurrerantzean, asmoa da kirol emankizunen zenbait erretransmisio ere egitea.

Twitch kanalarena ez zen izan, ordea, sare sozialetan egindako jarraipen berezi bakarra. Izan ere, Instagram Live berezia ere egin zuten finalaren aurretik, Edurne Garmendiak aurkeztuta, eta 175 pertsona inguruk jarraitu zuten.

Finalaren ostean, beste bi saio berezi: "Baserria: Azken Negutegia" eta "Baserritik Kalera"

Igande honetako finalarekin, baina, ez da bukatuko aurtengo abentura, beste bi saio berezi ere izango baititu lehen edizio honek: "Baserria: Azken Negutegia" eta "Baserritik Kalera".

Batetik, martxoaren 14an (igandea), "Baserria: Azken Negutegia" debate saio berezia izango da platoan, Klaudio Landak aurkeztuta eta aurtengo lehiakide guztiekin. Negutegiaren espiritua platora eramatea da asmoa, eta lehiaketak utzi dituen kontuen analisia eta eztabaida egiteaz gain, han argituko da nortzuk diren ikus-entzuleen ustez baserritar eta kaletar onenak; izan ere, "Baserria" saioaren webgunean, lehiaketa dago martxan, kaletar onena eta baserritar onena aukeratzeko. Martxoaren 14an jakingo dugu nortzuk diren ikus-entzuleentzat lehiakiderik onenak.

Bestalde, martxoaren 17an (asteazkena), erreportaje berezi bat eskainiko da, "Baserritik Kalera" izenekoa. Bertan, lehiaketako zenbait bikote elkarrekin ikusiko ditugu berriz, baserritarrak euren bikotekide kaletarra bisitatzera joango baitira hiri edo herrietara.

ETB1en eta eitb.eus-en izango dira bi saioak ikusgai.

Denboraldi berrirako castinga martxan

Lehen denboraldiak izan duen harrera ona ikusita, "Baserria" saioaren bigarren edizio bat egingo da. Maiatza aldera hasiko da grabatzen denboraldi berria, eta jada martxan da bertan parte hartzeko casting deialdi erraldoia. Izena emateko bi bide daude: 620249988 zenbakira WhatsApp mezu bat bidali edo proiektuak@orioprodukzioak.eus helbidera mezu bat idatzita.

Lehen egun hauetan, dagoeneko 300 lagunek eman dute izena baserritar zein kaletar modura "Baserria" saioaren bigarren denboraldian parte hartzeko.


AED urteurreneko materiala saltzen hasiko da bihar

AEDren 40. urteurrena dela eta, materiala saltzen hasiko dira bihar, zapatu, 11:00etan, Seber Altube Plazan (euria balitz, Biterin). Heldu zein umeentzako kamiseta teknikoak, poltsak eta ur-botilak izango dituzte salgai. "Gerturatu, Arrasate euskalduntzen jarraitzeko aletxo bat jarriz! ", adierazi dute. Online erosteko aukera ere badago.

Biharkoaz gain, eguenetan eta egubakoitzean Portaloian izango dira, 18:00etatik 20:00etara. Hala, herritarrek materiala ikusi, probatu eta erosteko aukera izango dute.

Bestalde, Online erosteko aukera ere badute, hemen. Salmentan dauden produktuak aukeratu daitezke eta behin eskaria eginda, AEDko lantaldea harremanetan jarriko da eroslearekin. "Bide batetik edo bestetik, zatoz eta jantzi euskara! ", gaineratu dute elkartetik.


Euskadiko Harri Handien Txapelketa jokatuko da Aian hilaren 19an

Sei harri-jasotzaile aterako dira plazara harri handien txapelketan: Aimar Galarraga, Jokin Eizmendi, Iñigo Eizagirre, Aimar Irigoien, Jon Unanue Goenatxo III.a eta Julen Diaz.

Hitzordu garrantzitsua izango da abenduaren 19an Aian, 2020ko Euskadiko Harri Handien Txapelketa jokatuko baita. Sei harri-jasotzaile aterako dira plazara: Aimar Galarraga, Jokin Eizmendi, Iñigo Eizagirre, Aimar Irigoien, Jon Unanue Goenatxo III.a eta Julen Diaz. Kirolariek hiru minutuko saio bana egin beharko dute harri bakoitzarekin, eta lau harri hartu beharko dituzte mendean: 125 kiloko bola, 150 kiloko kubikoa, 175-200 kilo arteko zilindroa eta 175-200 kilo arteko laukizuzena.

Herri kirol jaialdia zuzenean jarraitzeko aukera izango dute herritarrek, eta 20 eurotan salduko dira sarrerak Aiako Iturriotzena tabernan, Arruti jatetxean eta Haize Berri kafetegian. Dena dela, antolatzaileek jakinarazi dute txapelketa egunean indarrean izango den araudiaren araberakoa izango dela aforoa. Txartelak agortzen ez badira, txapelketa baino bi ordu lehenago salgai jarriko dituzte probalekuko leihatilan.


Saskibaloi txapelketa

3x3 saskibaloi txapelketa Tolosako kaleetan.

09:00-13:00. Alondiga Plazan, alebinak eta infantilak.

15:00-21:00. San Franzisko etorbidean, kadeteak, juniorrak eta seniorrak.


Torrak erabaki judiziala gaitzetsi du eta Lleidarako dekretua onartu dute

Epaitegi batek Generalitateak Segriarako ezarritako konfinamendua ukatu du. Illak osasun-agintarien gomendioei kasu egitea eskatu du, baina zenbait udalerrik ez dute konfinamendu hori ezarri.

Quim Torra Generalitateko presidenteak iragarri du lege-dekretua onartu dutela, Lleidako Segriakoa bezalako berragertzeei aurre egiteko plan bat zehaztea helburu; hain zuzen ere, eskualdean ezarritako konfinamendu-neurriak "indartu eta handitzea" da Kataluniako Gobernuaren asmoa, nahiz eta Lleidako 1. Instrukzioko Epaitegiak ez dituen berretsi neurri horiek. Dekretua asteleheneko azken orduan onartu dute.

Pere Aragones presidenteorde eta Ekonomia kontseilariarekin batera emandako prentsaurrekoan, Torrak erabaki judiziala gaitzetsi du: "Ez gaude ados. Ez dugu onartzen. Ondorioak geure gain hartuko ditugu, baina ezin dut herritarren osasuna arriskuan jarri".

Torraren hitzetan, Kataluniako Gobernuak onartutako erabakiak ezin dira geldirik geratu epaitegietan, eskumen-gatazka baten ondorioz; hori dela eta, koronabirusari aurre egitea eta Kataluniako Gobernuaren jarraibideak kontuan izatea eskatu die Segriako herritarrei, ez epaitegiaren jarraibideak, "euren onerako" baita.

Ezohiko bilera batean onartuko duten lege-dekretuaren bidez, Segrian ezarritako neurriak indartu dituzte, ebazpen judiziala gainditzeko; neurri horiek indarrean jarraitzen dute, Generalitatearen iritziz.

Torrak nabarmendu du ez dutela inolako presiorik onartuko, eta euren ustez beharrezkoak diren erabakiak hartzen jarraituko dutela, epidemiologia-irizpideak eta adituen irizpideak kontuan izanik: "Beste leku batzuetan, horrela egin dute, eta neurri zorrotzagoak ere hartu dituzte; adibidez, Euskadin eta Galizian boto-eskubidea saihestu dute, eta ez da oztoporik izan".

"Kataluniako Gobernuak beti hartu izan du aurrea herritarrentzat gure iritziz beharrezkoak ziren neurriak hartzeko", azpimarratu du; gogora ekarri duenez, bere garaian konfinamendua dekretatu zuten, eta Estatuak, aldiz, 20 egun geroago agindu zuen.

"Konfinamendu zorrotza egin behar dela uste badugu, ezarriko dugu. Orain, Segrian, aurreko fasean gaude, hain zuzen", ohartarazi du Torrak. "Ez dut ulertzen herritarren osasunaren mesederako neurriek oztopo burokratikorik izatea", gehitu du.

Aragones presidenteordeari balizko alarma-egoera partzial baten gainean galdetuta, baztertu egin du, Kataluniak badituelako egoera kudeatzeko beste baliabide batzuk: "Ez dugu inolako arrazoirik norabide horretan aurrera egiteko".

Espainiako Gobernuak Kataluniako osasun-agintarien gomendioei jarraitzea eskatu die Lleidako herritarrei

Espainiako Gobernuko Osasun ministro Salvador Illak Kataluniako osasun-agintarien gomendioei jarraitzea eskatu die Lleidako eta Segriako zazpi udalerrietako herritarrei. Gogora ekarri duenez, autonomia-erkidegoak du zeregin nagusia koronabirusaren hedapenari aurre egiteko.

"Eztabaida juridikoan ez naiz sartuko, baina autonomia-erkidegoek badituzte baliabideak Segriakoa bezalako berragertzea kontrolatzeko, eta jakin badakit horretarako ari direla lanean. Prest gaude laguntzeko, eta, hortaz, Kataluniako agintariekin etengabe ari gara hitz egiten", zehaztu du.

Baix Segriako sei alkatek ez dute Kataluniako Gobernuaren konfinamendua aplikatu

Testuinguru horretan, Manel Ezquerra Alcarrasko alkateak astelehen honetan adierazi duenez, Baix Segriako (Lleida) zazpi udalerrik (Aitona, La Granja d 'Escarp, Massalcoreig, Soses, Seros, Torres de Segre eta Alcarras) ez dituzte neurriak aplikatuko Gobernuak igandean iragarritako etxe konfinamenduaren ondorioz, lege-dekretuaren berri izan arte.

"Alderdi politiko ezberdinetakoak gara, ez doa politikatik, denok batera lan egin behar dugu aurrera egiteko, batu beharra dago. Kataluniako Gobernuarekin batera lan egin nahi dugu, arazotik ateratzeko", adierazi du Alcarrasko alkateak.

Sei alkateek "zehaztasuna" eskatu diete arlo horretako agintari eskudunei, lurraldeak une honetan bizi duen egoera argitzeko, publiko egin diren jarrera kontrajarrien ostean.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela; ahoa estaltzeko maskarak derrigorrezkoak dira garraio publikoan, baita kalean eta leku itxietan ere, bi metroko segurtasun-tartea bermatu ezin bada.


Azpeitiko saihesbide berria

Bideoa Azpeitian egitea aurreikusita duten saihesbidearen trazatua da. Ezkuztan hasi eta Azkoitia arteko bidea izango du. Bideoa Azpeitiko Gazte Asanbladak balizko saihesbideaz lortutako planoan dago oinarrituta.


'Gure liburutegi berria', Iñaki Carretero

Familia liburutegi berria dugu Arriagan, ezagutu nahi? Etorri geurera eta ezagutu zure gizarte-etxean dagoen liburu txoko zoragarria berri hau iñaki Carreteroren ipuinen eta liburuen eskutik.

6 eta 12 urte bitarteko umeentzat.

Izena ematea: 1,00 (abonatuentzat)/ 1,70 (abonatuak ez direnentzat). Izena eman ezazu urtarrilaren 2tik aurrera online edo edozein gizarte etxe eta kirol instalazioetan (pilotalekuetan izan ezik).


Oiarperen asteburuko pilota partidak (2022-04-01)

Oiarpeko pilotariek partida dezente dituzte jokatzeko. Atzo hiru norgehiagoka jokatu zituzten, Madalensoron, eta gaur beste bost jokatuko dituzte etxean.

Nabarmenena EBI txapelketako Haur Mailako hirugarren kategorian Otaegi eta Elizegik jokatuko duten finalerdia izango da.

Asteburuko kartelera osoa ikusteko, egin klik esteka honetan.


Nahi eta saiatu, baina ezin

Golak sartzeko zailtasunak ditu Realak aspalditik, eta ezintasun hori agerian gelditu zen ostegunean ere, Bartzelonak baino hobeto jokatuta ere, txuri-urdinak ez baitziren gai izan baloia Ter Stegenen atean sartzeko.

Gaua ondo hasi zen: euria egiteari utzi zion, David Zurutuzak berriz ere Anoetako zelaia zapaldu zuen omendua izateko –aspaldiko partez, Zuru, Zuru! entzun zen berriz Anoetan–, Bartzelona bolada txar bat izaten ari zen eta Gerard Piqueren eta Luis Rubialesen arteko audioek hautsak harrotu berri zituzten. Ordea, 10. minutuan, aldapan gora jarri zitzaion gaua Realari, Dembelek bere jaurtiketa bat zutoinera bidali ostean, atzelariek lo hartu baitzuten, Bartzelonak arearen inguruan berreskuratu zuen baloia, eta Ferran Torresek erdiraketa bikaina egin zuen, Aubameyangek gola sartzeko.

Hortik aurrera, kanpora bidalitako bizpahiru jaurtiketa kenduta, Bartzelonak ez zuen askoz arrisku gehiago sortu Alex Remiroren atean. Realak, aldiz, aurrerapauso bat eman zuen, eta ez zion saiatzeri utzi, baina arrakastarik gabe. Isakek gol aukera izugarri argia izan zuen atsedena iristear zenean, Sorlothen jokaldi on baten ostean, baina Isak ez dago bere unerik onenean, ezta gutxiago ere, eta oso gaizki jaurti zuen.

Bigarren zatian, Reala are gehiago saiatu zen, baina ez zen gai izan golik egiteko. Sorlothek bi gol aukera argi izan zituen, esaterako: bat Ter Stegenek atera zion eta bestea kanpora bidali zuen. Rafinhak ere gol aukera bat izan zuen, baina Ter Stegen izan zuen aurrean. Azken minutuetan, penaltia eskatu zuten txuri-urdinek Sorlothen gol aukera batean, baina epaileak ez zuen ezer adierazi. 0-1-ekoarekin amaitu zen neurketa, eta Realak gero eta urrunago du Txapeldunen Ligako posturen bat eskuratzea; hala ere, Europa ligako postua lortu dezake oraindik, lehia horretan oso bizirik baitago. Horretarako, ordea, aurrelariek hobetu beharko dute, denboraldi txarra egiten ari baitira golei dagokienez: Isakek bost gol baino ez daramatza ligan, eta Sorlothek soilik bi.

Aipagarria da hamar minutuko luzapena eman zuela epaileak, denbora asko galdu baitzen neurketan; alde batetik, Bartzelonako jokalariek nahita denbora galdu zutelako, baina baita Piqueri harmailatik objektu batzuk bota zizkiotelako ere. Azken asteko albisteengatik haren aurka txistuka hasi zen Anoeta, eta zale gutxi batzuek, likore botila txikiren bat, paper bolak, laranjak eta bestelakoak bota zituzten zelaira, beste zale askok jarrera hori gaitzesten zuten bitartean. Piquek azalpenak eskatu zizkion epaileari, harmailara modu harroputzean begiratzen zuen bitartean. Zelaira objektuak bota zituzten horien erruz, tarte horretan denbora dezente galdu zen.


"Sentsazio gazi-gozoarekin" amaitu dute Peñaren finala elkarrekin jarraitu duten zumaiarrek

Kupela tabernan elkartu dira Iñigo Peñaren gertukoak, gurasoak eta Itxas Gaineko kideak, Tokioko final handia zuzenean jarraitzeko. Distantziatik bada ere, beren bultzada eman diote zumaiarrek.


Eten egin dira Maderas de Lekeitioko lurrak erosteko negoziazioak

Esan dutenez, azken egunetan izandako bileretan ez dira adostasun batera heldu, “jabetzak ez dituelako bete konprometitutako baldintzak”. Udalak eguenean [ekainak 15] jaso zuen Eusko Jaurlaritzako ingurumen organoaren txostenak dio “jabetzak ez dituela betetzen sinadura gauzatzeko hartu behar zituen konpromisoak”. Hortaz, ezin dutela gauzatu udaleko plenoan lurrak eskuratzeko baldintzei buruz hartutako erabakia. Hala ere, Udalak oraindik “estrategikotzat” jotzen du lur horien erosketa. Negoziazioa bertan behera geratu da, harik eta udal korporazio berriak eta egungo jabeek berrartzen duten arte.


Bilbobuseko langileek bederatzi lanuzte partzial egingo dituzte, eta 24 orduko greba San Tomasen

Lau orduko lanuzteak datorren astelehenean hasiko dira, eta azaroaren 2, 6, 16, 22, 27 eta 29an eta abenduaren 4 eta 12an errepikatuko dituzte. 07:00etatik 11:00etara eta 17:00etatik 21:00etara izango dira.

Bilbobuseko langileek hamar greba eta mobilizazio egun abiatuko dituzte astelehenean, hilaren 23an, hitzarmen kolektiboaren alde. Bederatzi egunetan, hiri-garraioko enpresa publikoko langileek lau orduko lanuzte partzialak egingo dituzte, eta abenduaren 21ean 24 orduko greba egingo dute, amaitzeko, Bilboko San Tomas azokarekin batera.

Deialdia batzarrean erabaki dute, "hitzarmen kolektiboaren negoziazioa blokeatuta" dagoelako eta eskubideak eta erosteko ahalmena mantentzearen alde daudelako, UGT Euskadi sindikatuak ohar baten bidez jakinarazi duenez.

Honenbestez, Bilbobuseko langileek lau orduko lanuzteak egingo dituzte datorren astelehenetik aurrera, 07:00etatik 11:00etara goizean eta 17:00etatik 21:00etara arratsaldean.

Bi protesta, egunero

Lanuztea dagoen egunetan, bi manifestazio egingo dira. Goizekoa 08:00etan hasiko da, Elorrietako garajeetan, eta, amaitzeko, elkarretaratzea egingo dute Bilboko udaletxeko eskaileretan.

Era berean, arratsaldean egingo den manifestazioa 18:00etan abiatuko da Intermodaletik, eta Plaza Biribilean egingo den elkarretaratzearekin amaituko da.

Azarorako, lanuzteak 2, 6, 16, 22, 27 eta 29rako deitu dituzte. Abenduan, hilaren 4an eta 12an errepikatuko dira.

Azken mobilizazioa abenduaren 21ean egingo dute, eta 24 orduko lanuztea izango da, Bilboko San Tomas azokarekin batera egingo dutena.


Ospakizuna - Baserritaren eguna

Baserritarren eguna. Maiatzaren 15ean.


Karrika bakoitza bere sua piztuko du Etxarri Aranatzen

San Kiriko eta San Adrian ondoren, udako solstizioaren ospakizunekin jarraituko dute Etxarri Aranatzen ekainaren 23an, ostegunean.

Suak han eta hemen eginen dituzte Etxarri Aranatzen, karrika bakoitzak bere sua izanen du eta, eta haien inguruan elkartuko dira aldamenak. Batzuk saltoka ibiliko dira. Hala ariko direnek salto egiterakoan garai bateko esaera esanen dute: zorriyek eta partzak iltzeko! Beste etxarriar batzuk hizketan ariko dira, eta mokaduren bat jaten hurrenak. Izan ere, bakarren batzuek afaltzeko baliatzen dute aukera.


«Goizuetarrok, beti bezala, parrandarako gogoarekin eta umore onarekin segitzen dugu»

40 urteko udal langilea da Fernando Goia Pollo goizuetarra, eta «parranda egitea eta herri giroa» ditu gustuko. Horregatik, Umore Onako kidea da; «duela 18 urte inguru sartu nintzen elkartean eta joan den urtean juntan sartu nintzen». Elkarte kultural eta gastronomikoa da Umore Ona; «herriko kultur ekintzetako parte bat».

Udalarekin eta herriko beste hainbat eragilerekin batera, jai batzordeko parte da elkartea, eta noski, bertan parte hartzen du Goiak; «antolaketa lanetan ibiltzen gara eta festa egunetan hainbat ekintzetan parte hartzen dugu; sagardo egunean, peñen egunean…».

Festetarako prest

Egitaraua prest dute dagoeneko; «normalean festak 14tik 18ra izaten dira, baina aurten 13a larunbata izanik, eguna indartzea eta egun bat luzatzea erabaki dugu. Gazte eguna antolatuko dugu egun horretan». Baina gazteek ez ezik, «denon artean» egiten dute egitaraua, «denon gustura». Gainera, aurten inoiz baino gogotsuago ospatuko dituzte festak; «bi urteko deskantsua izan dugu eta jendea gogoz dago berriz ere festan murgiltzeko».

Udal langilea denez, festa egunetan lana egitea tokatzen zaio Goiari; «gehienbat kale garbiketan, hesiak montatzen, herriko altzariak mugitzen…». Hala ere, festa egiteko tartea izanen du; «ahal den neurrian festa lanarekin uztartzen saiatzen gara».

Egun bereziak dira goizuetarrentzat: «14a lehenbiziko eguna izaten denez, jendea kristoren gogoarekin egoten da eta herriko gazte eta ez hain gazteak ateratzen gara egun horretan». 16ak ere «indar handia hartu duela» dio; «sagardo eguna egiten da, eta ohitura bihurtu da kuadrillen bazkariak egitea». Peñen eguna 18an izaten da, «bazkaria, kalejira, blusak, txaranga, denok elkarrekin, herri guzian barna bata besteari lotuta… giro berezia izaten da. Kalejira errekan bukatzen dugu eta gero plazan gazta, ardoa eta ogia izaten da eta zezenak laxatzen dira. Egun polita da ikusteko, baita bizitzeko ere». Gainera, azkeneko eguna izanik, «azken urteetan festen bukaerako ekitaldia egiten dugu plazan gaueko hamabietan txarangarekin. Plazan sortzen den giroa banderaren jaitsierarekin oso berezia da».

Goizuetako festen berezitasun handiena «herri giroa eta euskal giroa dira, eta jendeak hori nahi du. Nahiz eta egun horietan Donostian Aste Nagusia izan, hango jendea ere etortzen da herrira». Ikastolako taberna ere nabarmendu du; «14tik 18ra 24 orduz irekia egoten da. Hori kanpotik etortzen den jendeak eta herrikoak asko eskertzen du, edozein ordutan zerbait jateko aukera izatea kristoren salbazioa baita».

Azken urteetan herria aldatu dela dio Goiak; «beste herri askotan bezala, biztanleria jaitsi egin da eta hori festetan ere nabaritzen da. Hala ere, kanpoan bizi diren herritarrak Goizuetara etortzen dira festetan eta goizuetarrok, beti bezala, parrandarako gogoarekin eta umore onarekin segitzen dugu».


Merkataritza kanpaina, Mintzalaguna, Irakurle taldea eta Korrika

Amaia Senperena Galtzaundi Euskara Taldeko komunikazio teknikariarekin hitz egin dugu martxan dituzten ekimenez.


Araba: Egoera okertuz joan da orduak aurrera joan ahala, hiriburuan zein lurraldean zehar

Arabarrek badakite elurra zer den, eta ondo prestatuta harrapatu ditu. Egoera okertuz joan da orduak aurrera joan ahala, hiriburuan zein lurraldean zehar.